“Bizitzako gauza potoloenak azkazalak mozten ari garenean gertatzen dira”. Deia, Noticias de Bizkaia\nEIDER RODRIGUEZ idazlea\nSei ipuinek osatzen dute Rodriguezen ‘Bihotz handiegia’ lan berria (Susa). Arina eta egunerokoa zein sakona eta transzendentala nahasita aurkituko ditu irakurleak kontakizun labur horietan\nJonebati Zabala - 2017(e)ko azaroaren 25a, larunbata - 17:54etan eguneratua\nAurretik beste hiru narrazio liburu ditu kalean Eider Rodriguezek: ‘Eta handik gutxira gaur’ (2004), ‘Haragia’ (2007) eta ‘Katu jendea’ (2010). (RUBEN PLAZA)\nMugako istorioak ekarri ditu paperera Eider Rodriguezek (Errenteria, 1977), transzendentala eta egunerokotasunaren artean dantzan daudenak. Liburuko sei narrazioetako protagonistek arroztasun sentipena dute eta horren garrantzia nabarmendu du Rodriguezek, bizitzari beste ertz batetik begiratu eta “deserosotasun pixka bat” ekartzearena. “Idazteko plazera berriro aurkitu” du idazleak Bihotz handiegia lanarekin, “presarik gabe eta lasai” idatzi baitu. Laugarrenez narrazioak sortu ditu, izan ere, “horietan zenbat eta gehiago sakondu, orduan eta bihurgune eta aukera gehiago” aurkitzen dituela dio.\nPasa den astean egin zenuen liburuaren aurkezpena. Ze harrera espero duzu lan honekin? Zure lana jendaurrean ‘defendatu’ behar izateak urduritzen zaitu ala ‘feedback’ delakoaren zale zara?\nEgia esan, ez dakit inor gogoratuko den nitaz, hainbeste urte pasa igaro dira azken liburua atera nuenetik! Normalean baino lasaiago eta harkorrago nago, nahiz eta gustatu, ez zaidan gustatzen liburua “defendatu” beharra. Baina ez dakit, oraingo honetan badut halako jakin-min bat irakurleari zer irudituko zaion jakiteko, liburua partekatzeko.\n‘Eta handik gutxira gaur’, ‘Haragia’, ‘Katu jendea’ eta ‘Bihotz handiegia’. Ipuin liburuak argitaratu dituzu orain arte, eta oraingoan ere bai. Gustura sentitzen zara genero horretan?\nEz dakit hitza “gustura” den. Gustatzen zaidan generoa da, bai, zenbat eta gehiago sakondu orduan eta bihurgune gehiago aurkitzen dizkiot, orduan eta aukera gehiago... Eta gainera, kontatu nahi izan ditudan istorioek espazio hori eskatzen zuten, ez gehiago eta ezta gutxiago ere. Badago jendearengan nobelarekiko pasio moduko bat... baina ipuin on izan zitekeen nobela txar asko dago.\nHainbat istorio biltzen ditu ‘Bihotz handiegia’k. Badago guztiak harilkatzen dituen zerbait?\nUste dut mugako istorioak direla, ez bakarrik muga geografiko edo kulturalari loturikoak, baizik eta bestelako mugei ere: burua eta gorputza, egunerokotasuna eta transzendentala, heriotza eta bizitza, zerua eta lurra, natura eta zibilizazioa, emozioak eta arrazoia, arroztasuna eta egunerokotasuna...\nMugak marra zuriak bezala imajinatzen ditut, bi aldeen konexio posible bezala. Bi komunitate, espazio, izateko manera, mundu bereizten ditu baina, paradoxikoki, bereizteko balio duen horrek ez ote du balio betiko batzeko? Ezberdin direnak bereizteko nola elkartzeko balio badute mugek, kontraesanek muga horietan habia jar dezakete. Habia horretako arrautzei erreparatu diet, kontraesanei. Eta arrautza horiek kraskatzen saiatu naiz, nahiko mantso, baita errespetuz.\nArroztasun sentipena dute sei ipuinetako pertsonaiek: nolakoa izaten ari da bikote bizitza hau, zein desio ote ditu auzokide perfektuak, nor bihurtu gara sute ikaragarriaren ondoren, ginekologoak erakutsiko al dit nolakoa naizen barrutik, zer espero zuten izango nintzela, norenak dira esku hauek...\nBaina era berean egunerokoa den horri lotuta eta askatu ezinda bizi dira. Arroztasun printza horiek ateratzen ditu haien lo-lekutik, astindu egiten ditu, haien identitatea zalantzan jartzen, eta beharbada, horietako batzuk ez dira lehenago ziren berberak izango. Edo bai. Baina arroztasuna inportantea da, tarteka beste ertz batetik begiratu behar zaio gure bizitzari edo aldamenekoaren bizi-tzari, begiradari mugimendua erantsi, begirada aberastu, deserosotasun pixka bat ekarri, inportantea da.\nEgunerokotasuneko gaiak eraman dituzu paperera.\nBai, baina ez horiek bakarrik. Arina eta egunerokoa dena sakona eta transzendentala denarekin nahasita dago, eta ipuin hauetan ere horrela gertatzen dela esango nuke. Adibidez, lehenengoa, heriotza bezalako gai pisutsu bati buruzkoa da, baina heriotzak egunerokotasun diskretuenean duen inpaktuari buruzkoa da ipuina. Hala gertatzen dira bizi-tzako gauza potoloenak ere, azkazalak mozten ari garen bitartean.\nIstorioetan bizitza arruntak kontatzen dituzu, baina pertsonaiak konplexuak dira euren barrenean.\nEz dago pertsona sinplerik, edo nik behintzat ez dut oraino ezagutu. Itxuraz izan daiteke norbait sinplea, baina behin hazka eginez gero, hamaika ñabardura eta kolore aurkituko ditugu bizitza sinpleenaren atzean. Edo beste modura esanda, oso konplexua da sinple izatea.\nLehen ipuinaren izenburua eraman duzu azalera, liburua izendatzeko.\nBai, hala egin dut aurreko ipuin liburuetan ere, ipuin batek eman dio izenburua bilduma osoari. Uste dut kasu honetan Bihotz handiegia-k bilduman dauden gainontzeko ipuinen kolore asko jasotzen dituela: gorputza, -egia horrek ezegokitasuna markatzen du, inoiz ez baikara egoki... bihotzak gure kulturak maitasunaren ideiara garamatza zuzenean, baina bihotza handiegi izatea ere gaitz bat da... hor joko bat dago, maitasunaren eta gaitzaren arteko solas bat...\nIxabel da lehen ipuineko protagonista: senar ohia gaixorik dago, hil egingo da, eta alabak hura zaintzeko eskatuko dio. Hogei urte elkar ikusi gabe eta hasieran ezezkoa ematen dion arren, gero zalantzan jarriko da Ixabel. Sentimendu kontrajarriak sortuko zaizkio prozesu horretan, gainera.\nSentimenduak ez dira ia inoiz garbiak izaten, gehiago datoz mordoilo batean, eta Ixabeli ere halaxe gertatzen zaio: indiferentzia, kariñoa, higuina, errukia, pasioa, asperdura, gorrotoa, maitasuna, amorrua... denak nahasian etorri zaizkio, eta ez bakarrik gertatu zaionarekin, gertatu zaion horrek dakarkion nahastearen kontra ere egin beharko du borrokan.\n‘Paisaiak’ pasartean, ginekologoarenera doa protagonista eta mioma bat duela esaten diote. Amaiera nahiko kuriosoa du ipuinak, egia esan.\nNik uste dut gorputzak barrutik oso kuriosoak direla, edo hala dirudi... Paisaiak-ek barne paisaia horiei, geure barrunbeei egiten die aipamen. Ekografoak egiten du, kasu honetan, paisajista lana, umetokian. Eta umetokiaren jabeak harreman berezi bat sortuko du paisaia horiekin, eta bai, amaiera kuriosoa du, baina umetokian gertatzen diren gauzak ez dira gutxiagorako, ezta?\n‘Niregandik espero zena’ ipuinean, neskato baten bizitzako pasarteetan barrena egiten du irakurleak: sexualitatea, familia, lagunak, drogak...\nBai, urtekari moduko bat da. Neskato baten identitatearen eraikuntza nola eratzen den ikus daiteke, baina neskatoarena ez ezik belaunaldi baten eta are neskato hori bizi den herriaren identitate puska baten berri jaso nahi da.\nEsan izan duzu ez duzula bereziki disfrutatzen idaztean duzunean. Nolakoa izan da liburuaren sortze prozesua?\nHorretan ere ezberdina izan da liburu hau. Lasai idatzitako liburua izan da, presarik gabe. Ipuin guzti-guztiekin disfrutatu dut, ez bakarrik sormen prozesuan baizik eta baita idazketa prozesuan ere. Okerrena agian azken fasea izan da, berridazketarena, polita baina gogorra ere bai. Ordura arte, ordea, idazketaren plazera berraurkitu izan banu bezala sentitu naiz, oso libre, lasai eta jolasti.\nBehin liburua idatzita, ahaztu egiten zara ala jarraipena egiten diozu? Dela kritikak begiratuz, irakurleekin kontaktuan jarriz...\nAhaztu ez;nahita ere badira jazartzen zaituzten liburuak! Hori bai, behin aurkezpena eginda, saiatzen naiz askatzen. Hori lortu nahi nuke, baina ez da beti erraza izaten, gaur egun, batez ere, beti iristen zaizulako handik edo hemendik esandakoen berri... Begi bat itxita eta bestea zabalik hartu izan ditut orain arte, onak zein txarrak erlatibizatuz. Ez dakit liburu honekin gauza bera gertatuko zaidan.\nBaduzu beste literatur proiekturik? Deskantsua dator orain ala baduzu oharrez beteriko koadernorik?\nOharrez beteriko koadernoak beti dabiltza hortik, eta gutxien espero duzunean harrapa-tzen zaitu ohar txiki batek, kasu gehiago egiteko eskatuz... Baina bai, orain atseden beharra daukat, patxadaz idatzitako liburua izan da hau, eta probatu eta gero, hurrengoa ere hala izatea nahi nuke.


HABE IKASBIL: Tximinoaren urtea\nEuskalduna Jauregian lehoiaren dantza, herensugearen desfilea eta haurrentzako taillerrak antolatu ditu Bilboko Txinatar Institutuak.\nEsataria.- Txinatarren egutegian, aurtengoa 4713. urtea da, tximinoaren urtea.\nEmakumea.- Tximinoa ulertzen da animalia inteligente, jakintsu bat dela, baina baita independentea, aldakorra, eta orduan, beraientzat, aldaketak ekarri dezakeen urtea izan daiteke. Aldaketa, baina pentsatzen dute era positibo batean.\nEsataria.- Otsailaren 8an hasi zen ofizialki urte berria.\nPaula Gómez, Bilboko Institutu Txinatarreko Zuzendariak dio ilargiaren araberako egutegia dutela txinatarrek eta 15 egun irauten dutela ospakizunek.\nAnek eta Malenek bost urte daramatzate kung-fua praktikatzen. Urte berriko opilak dituzte gustuko.\nEsataria.- Zer dira?\nNeskak.- Dira bollito batzuk horrela…eta barruan datoz edo datilak edo txanponak. Tokatzen baldin bazaizu txanpona edo datila, esan nahi du izango duzula zorte ona.\nEsataria.- Chun-Peik tradizio handiko txinatar kaligrafia irakasten du Bilbon. Euskal Telebista txinatarrez nola idazten den azaldu digu.\nTxinatarrak eta euskaldunak, denek eman diote ongietorria gaur tximinoaren urteari.\nSan Joanetan suak nonahi\nEkainean udan sartu gara, eta udako solstizioa ospatzen dugu suak piztuz.\nEuskadi ez da oso ezaguna Txinan\nKatalunia bai, baina Euskal Herria ez dute ezagutzen txinatarrek.\nNumber of visits: 2883


Gaztediren kontra egin bezala, sorpresaren bila Kanpazar ART - Arrasate - Goiena.eus\nGaztediren kontra egin bezala, sorpresaren bila Kanpazar ART\nJokin Etxebarria 2019-02-01 09:45\nKanpazan ARTko familia Gernikan jokatutako partiduaren ondoren\nDatorren asteburuan –nahiz eta GA-n asteburu honetan jartzen duen–, La Unica talde nafarra hartuko dute Arrasateko errugbi taldekoek Mojategin\nLehen itzuli zaila eduki eta gero, azken partiduetan gora egin du Kanpazar ART taldeak. Gaztedi hirugarren sailkatuaren aurka sorpresa eman eta gero, etxetik kanpo jokatu dituzte Igor Isasiren mutilek, eta bietan, bonus puntu bat eskuratzea lortu dute. Hori horrela, duela aste batzuk azken sailkatu izan eta gero, gaur egun zazpigarren dira, putzutik hiru postu gorago.\nAzken emaitzek taldeari hauspoa eman diote, eta, kontrario zuzenen aurkako partiduak iristen diren bitartean, etxeko norgehiagoketan, aurrean kontrario gogorrak izan arren, gozatzeko helburuarekin zelairatuko dira.\nDatorren asteburuan, Iruñeko La Unica taldeak bisitatuko du Mojategi. Nafarrak bosgarren dira sailkapenean, partidu bat gutxiagorekin. Lehen lau postuetara salto egiteko derrigorrezkoa dute garaipena, eta kontuan hartuta joaneko partidua 37-11ko emaitzarekin amaitu zela, partiduak ez du erraztasunik emango. Baina sorpresak existitu existitzen dira.


Irailak 6: Roger Waters | eleizaldemusika\nIrailak 6: Roger Waters\nRoger Waters, musikari eta konpositore britaniarra, 1943ko irailaren 6an jaio zan.\nPink Floid rock taldeko fundatzailetariko bat da, baxua joz eta abeslari lanak lehenengo Syd Barretegaz eta gero David Gilmourregaz partekatuz.\n1968an, Syd Barreten irteeragaz, taldeko lider bihurtu zan, 70. hamarkadan arrakasta itzela lortuz.\nNahiz eta bere tresna baxu elektrikoa izan, Watersek sintetizadorakaz eta loopsekaz saiakuntzak egin ebazan, eta gitarra elektrikoa eta akustikoa jotzen ebazan eskuarki.\n1985ean taldea utzi eban eta bakarlari moduan hari zan.\nPosted by biotzf on 2011/09/06 in Efemeride musikalak, SARRERAK.


Irekia Eusko Jaurlaritza - Gobierno Vasco :: Produktibitatean irabazteko laneko arriskuen prebentzioan inbertitzeko eskatu die Osalanek enpresei\nProduktibitatean irabazteko laneko arriskuen…\n<img src="https://www.irekia.euskadi.eus/uploads/cover_photos/19504/original/riesgos_laborales02.jpg" style="max-width:100%" alt="" />\nOsalaneko zuzendari nagusiak, Izaskun Urienek psikosoziologiaren arloan eta hondakinen kudeaketaren arloan lan arriskuen prebentzioko erakundearen lan ildo nagusiak zeintzuk diren azaldu du Zaragozan. Izaskun Urienek, lan mahai bat aurkeztu du Aragoiko hiriburuan egiten ari den Laneko Arriskuen Prebentzioko XII. Nazioarteko Kongresuan.\nLaneko prebentzioan jakituna den aditu multzo garrantzitsua batu da Zaragozan gaurtik eta ostirala bitarte, XXI. mendeko enpresetan, prebentzioak leihakortasunaren giltzarri moduan duen garrantzia aztertzeko. Osalaneko zuzendariak, Izaskun Urienen, eguerdian ospatutako lan mahaia aurkeztu du eta bere hitzaldian produktibitate mailan gora egiteko, enpresek prebentzioan inbertitu behar dutela azpimarratu du. “Enpresaren etorkizuna bertan lan egiten duten pertsonen pean dago eta lan leku seguru eta osasuntsuak ditugun heinean gure errendimenduak hobera egingo du eta kalitatean irabaziko dugu”.\nArrisku Psikosozialen mapa egin zuen Osalanek 2012an eta handik ondorioztatu zen, oraindik orain, arlo honetako arriskuen prebentzioan egindako lana eskasa zela, ezagutza faltagatik edota kontzeptu okerragatik. Ordutik erakundeak ikerketaren emaitzetan agerian geratu ziren gabeziak hobetzeko lan egiten du, langileen osasuna eta segurtasuna hobetzea ikertuz, aholkuak emanez, eta formakuntza eskainiz.\nDatuek erakusten dute laneko psikosoziologian aritzeko beharra, izan ere, lanak eragindako estresa lanarekin zerikusia duen bigarren gaitz ohikoena da Europan; lehenengo postua gihar eta hezurretako arazoena da. Galtzen diren lan egunen %50-60k estresa dute oinarri. Europako Laneko Segurtasunerako eta Osasunerako Agentziak egindako inkesta baten arabera, lanak eragindako estresaren zergatien artean aipatuena lanaren birrantolaketa edo lan egoera kaskarra izan dira (%72), lan jardunaldi luzeak edo gehiegizko lan karga (%66) eta lanean jazarpena edo beldurra sentitzea (%59). Inkesta berak dio, 10 langiletatik 4k ez duelaa uste estresa era egokian kudeatzen denik. Orohar, estresarekin zerikusia duten bajak beste zergati batzuengatikoak baino luzeagoak izaten dira.\nEUROSTATen arabera, bederatzi urteko epean Europako langileen %28k buruko ongizatean eragina duten arrisku psikosozialen aurrean egon izana baieztatu du.\nOsalanen Laneko Psikosoziologiari buruzko V. Jardunaldia\nArrisku psikosozialak aurreikusi daitezke, eta kudeatu, enpresaren tamaina edozein dela ere, hori da albiste ona. Laneko Arriskuen Prebentziorako Nazioarteko XII. Kongresuan Zaragozan Osalanek antolatuta egin den lan mahaian Maite Gómez Etxebarriak laneko psikosoziologiaren arloko teknikoak, hortaz hitz egin du hain zuzen. Arrisku psikosozialen kasuan, gainontzeko arriskuen kasuan aplikatzen den prebentzio tratamendu berbera aplikatu daitekeela. Osalanek “Arrisku Psikosozialen eta Antolamendukoen Hastapenen” gida liburua aurkeztu eta argitara eman zuen ondoren iazko azaroan egin ziren Psikosoziologia Jardunaldietan. Aurtengo urtean, azaroaren 20ean eta 21ean Osalanek Laneko Psikosoziologiari buruzko V. Jardunaldia antolatuko du eta bertan arlo honetan ikerketa, formakuntza eta aholkularitzan egiten ari den lanaz hitz egingo du. Enpresetan Arrisku Psikosozialen Prebentzion egiten den lanak antolaketaren baldintzak hobetzen ditu eta eragin zuzena eta baikorra du langileen segurtasun eta osasunean.\nHotzarekin lan egitea\nAlberto Alonso Vivar, Osalaneko Lan Arriskuen Prebentzioko arduraduna da Araban eta hotzarekin lan egiteak dituen arriskuen ebaluazioaz eta horren ondorioz, modu seguruan lan egin ahal izateko hartu beharreko prebentzio neurriez hitz egin du. Giro hotzetan lan egiterakoan, dela kanpoan egindako lanagatik (eraikuntza sektorean, basozaintza sektoreak) dela giro industrialean egindakoagatik (biltegi hotzetan, izozkailuetan edota hozkailuetan) langilearen osasunarentzat arriskutsuak diren lan egoerak sortu daitezke. Hotzetan egoteak deserosotasua eragin dezake, baita osasunean hainbat eragin ere, ondoeza, sentsibilitatea gutxitzea, nahasmena, koordinazioa galtzea… eta kasu larrienetan, izoztea eta hipotermia. Hotzetan lan egiteak sortzen dituen ondorioak bapatekoak dira eta langileak prest egon behar dira arriskuaren aurrean lehenengo arazo aztarnak identifikatzeko.\nGai arriskutsuak erabiltzea ohikoa da hainbat eta hainbat ekoizpen sektoretan, baina sarri gai horiekin lan egiteak sortzen duen arrisku egoera identifikatu gabe egoten da. Hauxe du gaia Mª Carmen Sabariegok, Osalaneko Lan Arriskuen Prebentzioko Teknikoak bere hitzaldian. Bera Industria Ingeniari Teknikoa da, prozesu kimikoetan espezialdua.\nEnpresa buruaren ardura da gai arriskutsu horiekin lan egin ahal izateko babes maila egokia ematea, horretarako, arriskuen ebaluazioa eta neurri prebentiboak hartzea ezinbesteko baldintza dira. Segurtasunez lan egiteko funtsezkoa da langileek euren lanpostuetan duten arrisku mailari buruzko informazio eta formakuntza nahikoa izatea, baita gai horiek bete behar dituzten baldintzetaz ere (antolaketa, ontziratzea, etiketa…) eta gai horiek modu seguruan nola erabili eta bildu. Gai hauen identifikatzerakoan lehengaiak eta azken produktuak zeintzuk diren adierazi behar dira, baita tartekoak eta sortutako hondakinak ere.\nHain zuzen ere, hondakinen kudeaketaren sektorean egin behar den arriskuen prebentzioa da Osalanek antolatutako mahai honetan garatu den beste gaietako bat eta Mª Carmen Sabariego izan da hizlaria kasu honetan ere. Sarritan ez da jakiten hondakinak zerez osatuta dauden eta sustantzia hauen arrisku maila zein den eta horrek hondakin horiekin lanean ari denaren segurtasuna eta osasuna arriskuan jar dezake. Beraz, sektore honek lan arriskuen prebentzioan zenbait zailtasun azaleratzen ditu, hondakinak mota askotakoak izan baitaitezke eta horiek tratatzeko teknikak eta moduak, beste horrenbeste. Europar Batasunak sustatutako garapen sustengarriko politiketan oinarritutako legediaren aplikazioak hondakinak jatorrian gutxitzea du helburu; berrerabilpena, birziklaketa eta beste erabilera modu batzuk sustatuz eta hondakinak deusezteko ahalik eta teknologia garbienak erailiz.\nOSALAN Laneko Segurtasunerako eta Osasunerako Euskal Erakundea da, Eusko Jaurlaritzaren erakunde autonomoa. Bere egitekoa laneko segurtasuna, higienea, ingurugiroa eta osasuna arautzeko Euskal Autonomia Erkidegoko botere publikoek emandako politikak kudeatzea da. Lan giroan egon daitezkeen arriskuak ezabatuz eta hori posible ez denean, arriskuok gutxituz.\nZARAGOZA ORP2014 “XII International Conference on Occupational Risk Prevention”\nEuropako Laneko Segurtasunerako eta Osasunerako Agentziak “Lan osasuntsuak: estresa kudeatu dezagun” kanpainaren harira argitara emandako datuak dira https://www.healthy-workplaces.eu/es/stress-and-psychosocial-risks\nRT @Infoprevencion: @osalanEJGV pide a las empresas que inviertan en prevención de riesgos para ganar en productividad http://t.co/plxfzp6N…\n@osalanEJGV pide a las empresas que inviertan en prevención de riesgos para ganar en productividad http://t.co/plxfzp6Nji\nriesgos_laborales02.jpg 200 KB (jpg)\nMakineria tailerra: araudia eta laneko segurtasuna\nLehendakariordeak lan-arriskuen prebentzioari buruzko Legearen 25 urte jardunaldiaren inaugurazioan parte hartu du


Ipuinak saritzen dituen lehiaketa | Hitzen uberan\n← Bihozkada saria, Gu(haur) arrotz(ak)\nJulene Azpeitia Literatur Lehiaketa deitu du Zumaiako Udalak\nLiteratur sorkuntza bultzatzeko asmoz, Julene Azpeitia 27. ipuin lehiaketa antolatu du Zumaiako Udalak. Lehiaketa horretan parte hartu nahi dutenek irailaren 30a bitartean izango dute literatur lana idatzi eta Udalean aurkezteko epea. Gaia librea izango da, eta ipuinak gutxienez sei orrialde eduki beharko ditu eta gehienez hamabost, lerroarte bikoitzarekin idatziak, orriaren alde batetik. Lan bakoitzaren lau ale bidali behar dira.\nZumaian jaio eta Bilbon hil zen Julene Azpeitia (1888-1980). Aizarnazabalen hasi zen eskolak ematen eta ondoren Bizkaiko ikastoletan aritu zen. Irakaskuntza izan zuen lanbiderik gogokoena, “milla bider jaioko banintzake ere, maistra izango nintzake”, aipatu zuen behin baino gehiagotan. 1916. urtean, ezkondu eta gero, Mexikora joan zen eta, han, 1918. urtean, euskaraz idazteari ekin zion.\nMexikon lau urte eman ondoren, Euskal Herrira itzuli zen bertako ikastoletan lanean jarduteko. Abadiñoko Traña auzoko eskolan ibili zen maistra lanetan 1922tik 1936a arte. Gerra ostean hainbat zigor jasan zituen: “hamaika urte ikastola gabe, sei urte Burgosko herri txiki batean…Orain Durangon bizi naiz nere senarrarekin”. Hau 1961. urtean idatzi zuen Julenek. Sasoi hartan Durangoko Juan de Itziarren bizi zen, irakaskuntza utzirik eta idazteari lotuta.\nHorrexegatik, hain zuzen, antolatzen du Durangoko Udalak Julene Azpeitia Lehiaketa, “umeak eta euskara uztartu nahi ditugulako, Julenek bezala, guk ere, umeak baititugu etorkizunerako ardatz eta esperantza. Euskararen normalizazioa horrenbeste aipatzen dugun garai hauetan, ezin ahaztu dezakegu duela mende erdi baino gehiago ere hainbat ahalegin eta ekimen egin izan zirela euskararen transmisioa bermatzeko: Julene Azpeitia honen lekuko”.\n2004. urtean, Durangoko Udalak haurtzaindegia ireki zuen, eta izena ere jarri zion: Julene Azpeitia Haur Eskola.\n1.- Euskaraz idatzita egon, originala izan eta argitaragabea. Ezingo du parte hartu, beste lehiaketaren batean saririk jaso eta/edo literatur sormenerako laguntzaren bat jasoa duen idazlanak. Ezin dira aurkeztu jatorriz beste hizkuntza batean idatziak izan eta lehiaketarako euskaratu direnak.\n4.- Zumaiako Udalak izendatutako epaimahaiak ebatziko du lehiaketa.\n5.- Sariak eman gabe utzi ahal izango dira, eta finkatutako diru kopuruak zatiezinak izango dira.\n6.- Lanak aurkezteko epea irailaren 30ean amaituko da. Sari banaketa garaiz iragarriko da.\n7.- Zumaiako Udalak beretzat gordetzen du saritutako obrak argitaratzeko eskubidea, baina argitaratzekotan, epaimahaiak ebazpena eman eta urtebeteko epearen barruan argitaratu behar du, bai bere kabuz, bai beste batzuen bidez. Lehenengo argitalpenaren ustiapen eskubideak Zumaiako Udalarenak izango dira.\n8.- Epaimahaiaren ebazpena itzulezina izango da, eta lehiaketa honetan parte hartzeak oinarri hauek onartzen direla esan nahi du.\n9.- Idazle bakoitzak ezin izango du sari bat baino gehiago jaso.\n10.- Sariak: 3 sari emango dira. Lehen saria: 3.000 €. Bigarren saria: 1.500 €. Zumaiako onenaren saria: 1.000 €\n11.- Idazlanak helbide honetara bidali beharko dira: Zumaiako Udala. Euskara Zerbitzua. Foruen Enparantza, 1. 20750 Zumaia. Julene Azpeitia 27. ipuin lehiaketarako dela adierazita.\nSeca e Salgada. Iñaki Basterretxea (Lehen saria)\nGalduta. Angel Gallo Fernandez (Bigarren saria)\nMore edo…. Leire Arano Amas (Zumaiako onenaren saria)\nBegiratzen ahaztuta. Karmele Mitxelena Etxebeste (Lehen saria)\nTwo typical irish guys in a tavern. Asier Osinalde Vidal (Bigarren saria)\nPantera elurretan bezala. Yoseba Peña (Lehen saria)\nLasturko arima galdua. Jon Joseba Azpiazu (Bigarren saria)\nTxalupa zaharra ur egarri. Asier Arakistain Alberdi (Zumaiako onenaren saria)\nSalomon Weingarten. Mikel Zubeldia Etxeberria (Lehen saria)\nAtxitxaren (h)ilobia. Iñaki Lopez de Arana Arrieta (Bigarren saria)\nAhotsak. Asier Arakistain Alberdi (Zumaiako onenaren saria)\nEpel. Joseba Zubizarreta Urbizu (Lehen saria)\nEuropa. Xabier Alday Amiano (Bigarren saria)\nLangile baten gogoetak. Asier Arakistain Alberdi (Zumaiako onenaren saria)\nLabanak airean. Inaxio Lopez de Arana Arrieta (Lehen saria)\nMaitasunak urratzen nau-ZUZ. Iratxe Esnaola Aldanondo (Bigarren saria)\nGaldera-ikur ibiltariak. Jon Joseba Aizpurua Antia (Zumaiako onenaren saria)\nZorionak niri. Mikel Zubeldia Etxeberria (Lehen saria)\nSugejalearena. Igor Arroyo (Bigarren saria) Baudelaireren heriotza.\nAsier Arakistain Alberdi (Zumaiako onenaren saria)\nUdal Zoologikoa. Mikel Zubeldia Etxeberria (Lehen saria)\nS.I. eta deserriko burbuilak. Irati Elorrieta Agirre (Bigarren saria)\nItsaso harroaren etengabeko oldarra. Jon Joseba Aizpurua Antia (Zumaiako onenaren saria)\nKalezuloetan barrena. Agustin Arrieta Urtizberea (Lehen saria)\nAsif. Xabier Artola (Bigarren saria)\nEgunerokoak. Igor Albizu Florez (Zumaiako onenaren saria)\n505 bezeroa. Alberto Ladron Arana (Lehen saria)\nP. Alberto Ladron Arana (Bigarren saria)\nBerriz erabil nazan. Josu Waliño (Zumaiako onenaren saria)\nKiklos. Alberto Ladron Arana (Lehen saria)\nBi lurperatze. Zigor Etxaniz Errazkin (Bigarren saria)\nEz kapar, ez bakar. Xabier Azkue Ibarbia (Zumaiako onenaren saria)\nHoroskopoa. Xabier Gantzarain (Lehen saria)\nEgunak eta gauak. Laida Martinez (Bigarren saria)\nHargin andaluza. Josu Waliño (Zumaiako onenaren saria)\nAlak eramango zaitu. Enara Azkue (Lehen saria)\nPatua. Josu Waliño (Zumaiako onenaren saria)\nGabriel Aresti Eibarren. Pedro Alberdi (Lehen saria)\nOrion. Fernando Morillo (Bigarren saria)\nNik gutxi-gutxi. Imanol Azkue ibarbia (Zumaiako onenaren saria)\nArrantzaleen mendeku, mendekuaren lasaitu. Joseba Ossa Altzibar (Lehen saria)\nGezurra. Xabier Alday (Bigarren saria)\nFutbola, telebista eta auto beltzak Imanol Azkue Ibarbia (Zumaiako onenaren saria)\nLotan dago Laura. Imanol Azkue Ibarbia (Lehen saria eta Zumaiako onenaren saria)\nKe arteko engainuak. Xabier Etxaniz Rojo (Bigarren saria)\nLatitudea. Xabier Artola Zubillaga (Lehen saria)\nTamara. Xabier Mendiguren Bereziartu (Bigarren saria)\nMendekua UEUn. Xabier Azkue Ibarbia (Zumaiako onenaren saria)\nBalarrika. Xabier Mendiguren Bereziartu (Lehen saria)\nHorazioren bidaiak. Hasier Etxeberria (Bigarren saria)\nBeroa, hotza…. eta lurrina. Joseba Ossa Altzibar (Zumaiako onenaren saria)\nAkitaniatik datorren berba berria. Edorta Jimenez (Lehen saria)\nLo dago, mesié. Iñaki Perez Armendia (Bigarren saria)\nGaldua pena. Imanol Azkue Ibarbia (Zumaiako onenaren saria)\nZu leheneago. Jon Alonso Fourcade (Lehen saria)\nBost bidaiari. Felipe Juaristi (Bigarren saria)\nNora hoa Kixote, Mantxakoa. Joseba Ossa Altzibar (Zumaiako onenaren saria)\nMaitasunaren errautsak. Patxi Aizpurua Garaialde (Lehen saria) Boulose espedizioa.\nEva Linazasoro Izagirre (Bigarren saria)\nColette Villepreux. Iñaki Bernaola (Lehen saria)\nAukera profesionala. Hasier Etxeberria (Bigarren saria)\nItsasoan kulunkan. Ane Miren Azkue (Zumaiako onenaren saria)\nHemen datzana. Edorta Jimenez (Lehen saria)\nGoi eta behe mailako eskatologiak elkarkidetu zitzaizkidanean. Iñaki Bernaola (Bigarren saria)\nBularretako haurrak. Patxi Ezkiaga (Lehen saria)\nIzeba Irisenda. Karlos Linazasoro (Bigarren saria)\nOstirala, labanda usaindun izara zuri goxo garbiak. Ane Miren Azkue (Zumaiako onenaren saria)\nRiiiiiiiing. Arantxa Iturbe (Lehen saria)\nGabon gaua. Juan Luis Zabala (Bigarren saria)\nMugagabeko amodioa. Daniel Carballo (Zumaiako onenaren saria)\nPrimahaitu. Karlos Antruejo (Lehen saria)\nDositeo nire semeorde kuttunari azken gutuna despedida modura. Karlos Linazasoro (Bigarren saria)\nGauerako ipuinak. Daniel Carballo (Zumaiako onenaren saria)\nIpuin irabazle guztiak irakurgai daude zumaia.net web orrian, EPUB. MOBI eta PDF euskarrietan. Hauxe ESTEKA.


Udalak ematen dituen hainbat diru laguntzen oinarri eta deialdiak nagusi dira gaurko Osoko Bilkurarako gai zerrendan — Oñatiko udala\nUdalak ematen dituen hainbat diru laguntzen oinarri eta deialdiak nagusi dira gaurko Osoko Bilkurarako gai zerrendan\nUdalbatzak 24 gaiko lan zerrenda zabala izango du eztabaidatzeko\nAztergai asko, esan bezala, udaleko departamentu ezberdinek eman ohi dituzten urteko diru laguntzak dira. Hala, Hezkuntza, Gazteria, Kirolak edota Berdintasuna departamentuak eman ohi dituzten diru laguntzen inguruko oinarriak onartu eta deialdia egitea proposatuko da. Partaidetza batzordearen eskutik garapenaren aldeko nazioarteko lankidetzarako diru laguntzen deialdia egitea eta Gizarte Zerbitzuetatik, gizarte larrialdietarako udal laguntzen deialdia egitea ere aztertuko da. Eta udalak eman ohi dituen laguntzen artean gazteen emantzipaziorako laguntzak ere aipatuko dira arratsaldeko Osoko Bilkuran. Kasu honetan, ordenantzan aldaketa puntual bat egitea proposatuko da.\nDiru laguntzei zuzenean erreferentzia egiten dioten zazpi gai jaso dira gaurko lan zerrendan. Baina beste bi ere erantsi geniezaieke, Aloñako igoera eta Kantoikrit elkartearekin lankidetza hitzarmena egitea ere proposatuko baita Osoko Bilkuran. Hitzarmen hauek, oinarrian, aipatu kirol probak gauzatzeko udalak ematen duen lankidetza eta diru laguntzei estaldura ematen diete.\nDiru kontuak nagusi beraz gaurko bileran baina bestelakorik ere izango da, guztira, 24 gaiko lan zerrenda prestatu baita. Hiru alkate dekreturen berri emango da eta udalbatzako bi taldeek adostu dituzten adierazpen eta mozioak ere aurkeztuko dira: martxoaren 8ko erakunde adierazpena batetik, eta Guernica Gernikara izenburuko mozioa bestetik. Txintxurreta enpresa bere baitan hartzen duen Etxehaundi deritzon areako xehetasun azterketa, udaletxeko balkoian zegoen Euskal presoak Euskal Herrira zioen pankartaren inguruko epaitegi auzia eta Berdintasuna nahiz Partaidetza batzordeek proposatutako beste hainbat gai aztertuko dira arratsaldeko Osoko Bilkuran.


kritiken hemeroteka » Zu eta biok\n« Ezpainak arrainak bezala | Nobela beltzaz »\nZu / Anjel Lertxundi / Erein, 2015\nZu eta biok Txema Arinas / Berria, 2016-02-04\nEz dut inoiz gogoko izan medikuntzaren edo gaitzaren arteko gaiak jorratzen dituen literatura. Jakin, ordea, badakit literaturagai oso berezia dela gogoeta luze eta sakonak, eta beharbada oso pertsonalak eta zintzoak ere bai, egiteko parada apartekoa eskaintzen baitu. Horrenbestez, ezta harritzekoa herioa nahitaezko pertsonaia duen narratiba batek hain emaitza onak jaregin izana, eta bat bakarra aipatzearren, agian edo nire ustetan behitzat aipagarriena, Thomas Mannen Der Zauberberg (Mendi Magikoa, 1924). Gurean, ordea, eta azken urteotan argitaratuak, Joxe Aranzabal arrasatearraren Medikuak esan dit minbizia dudala (2005) edo Juan Gracia Armendariz iruinsemearen Diario de un hombre pálido (2010). Bi liburu benetan goraipatzekoak gaixoaren bizipenenen berri ematen digutenak oso ikuspegi ezberdinetatik. Nik, ordea, oso gainetik irakurri ditut, edo agian hobe nuke esatea oso urrunetik, hau da, bi istorioen nondik norakoak idazgai hutsa bailiran, nigan inolako eragin emozionalik edo ez bailuten; hau da, irakurketa akaso epelegia, gaitzaren gai nagusiarekin zerikusirik ez zuten beste alderdi batzuetan erreparatuz, besteak beste, umorean. Bai, badaude idazle kaskarrak, baina baita irakurle kaskarrak ere. Edonola ere, aitor dut nirea medikuntzaren eta gaitzaren gaiari muzin egiteko jokaera hotz bezain ganoragabekoa zela, hau da, gaioi gertutik aurre egin behar izan ez dionarena.\nAnjel Lertxundiren Zu liburuarekin guztiz alderantziz suertatu zait. Lehenik eta behin, nik oraintsu gaitzarekin eta heriotzarekin zerikusi zuzen eta batez ere familiarra duen bizipen bat pairatu behar izan dudalako oso gertutik. Bigarrenik, aldiz, Lertxundik Zu pertsonaiaren minbiziaren nondik norakoen berri emateko hautatutako ikuspegiak bete-betean asmatu baitu istorioa niri behintzat guztiz atseginagoa edota hurrena egokitu zekidan. Izan ere, Lertxundik bere burua, edo hasiera batean Zuren hurkoena, senarra kasu honetan, —liburuan zehar idazlea eta hurkoena tartekatu edo lardaskatu egiten baitira—, aukeratu du protagonista. Alde horretatik nolatan ez egin irakurleak sarritan egin ohi duen ariketa ia instintiboa bere burua narratzaile edo protagonistarekin antzemanez. Gauzak horrela, gaixoaren aldamenean etengabe dagoen protagonistaren nondik norakoak ditugu irakurgai. Badira, beraz, Lertxundi edo Zuren senarraren gogoetak, liburua mamitzen dutenak, gaitzari zein heriotzari buruzko gogoetak, noski, baina gaixoaren alboan dagoenaren ikuspegitik, hau da, gaitzaren eta heriotzaren menpean ez dagoenarenak, baina bai ordea euren ondorioen mendekoa denarenak. Anjel Lertxundiren gogoetak dira, hau da, aspalditik maisu dugun idazle zinez trebe eta jori batenak. Maisutasun hori liburu pertsonal eta gogor honetan ikaragarri erabiltzen du. Zuren bitxo-aren kontrako borrokari buruzko narrazioa txit orekatua da, ondo harilkatua, oparo aberastua, hainbat aipu literarioz zein zertzelada pertsonalez eta beti bezain txukun idatzia. Irakurketa zintzo eta hunkigarria da ezer baino lehen, ni behintzat erabat inarrosi nauena, zergatik ez aitortu, Lertxundik berak dioenez, biluztea lizunkeriatzat hartzen duen gizarte baten parte ere izanda. Esan nezake, atrebentzia baldin bada ere, Zu bezalako liburu batek autolaguntza generoa nola edo hala zuritzen duela, edo hobeto esanda, delako genero trauskila erabat zentzugabetzen duela, liburuetan topa dezakegun laguntza bakarra, plazebo bakarra, egiazko literaturan baitago, batez ere Lertxundiren Zu hau bezalako irakurketa zintzo eta aberats bat baldin bada.\n“Halaber, ustez badakit idazten ari naizenak arrisku pertsonal askoren aurrean jartzen nauela ere: asko ez du nire ahalegina ulertuko, biluztea eta aitortza lizunkeriatzat hartzen dituen gizarte baten parte naiz”. (Zu, Anjel Lertxundi).


Entrevista “Cara a cara”: Josep Ramoneda i Salvador Cardús – Bi ikuspegi eta ondorio bat: Independentzia? Bai ala ez bozkatu beharra – Salvador Cardús\nAriketa zaila jarri diegu Josep Ramoneda eta Salvador Cardúsi: ez hainbeste Katalunia gaur dagoen lekura ekarri dutenak argitzea, baizik eta hemendik aurrerakoak nondik nora joango diren igartzen saiatzea.\nAutor: Aritz Galarraga\n—Pot llegir el text al web de la revista Argia, clicant aquí.—\n“Orain urtebete onartu izan balute, irabaziko zuten. Guk ez dugu egun irabazia, baina orain urtebete haiek bai, posizio malgu, negoziatzaile batekin, desaktibatuta geundeke. Orain ja ez” (Salvador Cardús)\n“Ezinezkoa da’ horrek bi arazo larri ditu: lehena, historiaren aurkakoa dela; zenbat gauza ezinezko izan dira posible historian? Eta bigarrena, ezinezkoaren printzipioa inteligentziaren negazioa dela, txirotasun eta autoritarismo handikoa” (Josep Ramoneda)\nEz da analisirako momenturik onena, zurrunbiloaren barruan. Zaila da distantzia hartzea, gauzak perspektibarekin ikustea. Baina errakuntza tartea gutxienekora ekartzeaz ari bagara, nor hoberik Katalunian Ramoneda eta Cardús baino. Eta kontsultari buruzkoa izan behar zuen lehen galderak, ea independentziari buruzko galdeketa bat den gaur egunean Kataluniako prozesu subiranistak izan dezakeen irtenbide posible bakarra. Baina aipatzen dugun zailtasuna agerian uztera dator berriz aktualitatea: gero eta gehiago entzuten dira azken egunotan alde bakarreko independentzia adierazpena irtenbide gisa ikusten duten ahotsak.\nAlde bakarreko independentzia adierazpena. Eszenatoki berri horretan kokatu behar gara dagoeneko?\nSALVADOR CARDUS: Orain artean kontsulta zen kokalekua. Baina ematen du udatik hona Espainiak erabaki duela kontsultarik ez dela izango, ez direla hortik pasako. Eta horrek jartzen gaitu egoera diferente batean: arazoa konponduko duena ez da izango kontsulta; kontrara, arazoa bilakatu da kontsulta bat eskatu izana edo egin nahi izatea. Alde bakarreko independentzia adierazpena ez zait iruditzen erantzun on bat, edo ez behintzat erabakigarria. Zer gertatuko litzateke biharamunean? Ez dut uste denik bidea, beste pareta bat da.\nJOSEP RAMONEDA: Garbi dago etapak oso azkar erretzen ari direla. Teorikoki orain beharko genuke itun fiskalaren legegintzaldia. Baina etapa hori bukatu zen egun batetik bestera, Artur Masen eta Mariano Rajoyren arteko bilera baten ondotik, 2012ko Diadaren ostean. Itun fiskaletik pasa ginen kontsultara. Eta orain ematen du kontsulta amortizatuta dagoela, ez baitago inolaz ere egiten utziko dutenaren seinalerik. Legez egin daitekeen zerbait egiteko inertzia bat dago gurean, eta eragotzi ezin den gauza bakarra da hauteskundeak deitzea. Eta emaitza izatea gehiengo bat, alde bakarreko independentzia adierazpenaren ideiarekin aurkeztu dena. Baina hauteskundeak plebiszitario bilakatzeak ez dut uste gauzak konpontzen lagunduko lukeenik, nahasmena sortzeko joera baitute. Kontsulta bat oso argia da, bai edo ez, bi horiek dira erantzunak.\nKontsulta bat litzateke, beraz, Kataluniako egoera desbuxatuko lukeena?\nJ.R.: Gisa honetako arazo baten aurrean zaudenean, erdibideko irteerak desagertu egiten dira; kasu honetan, Madrilek aukerarik ematen ez diolako erdibideko ezein soluziori. Statu quoa edo independentzia, ez dago beste aukerarik. Eta hori bakarrik konpon daiteke bozkatzen, eta bozkatzen modu argi batean. Bestela nahasmen eta zailtasun elementu asko sartzen dira tartean.\nS.C.: Egongo da gizarte zibiletik formula ez legalak proposatuko dituenik, udaletatik antolatutako kontsulta bat, adibidez, ahalik eta berme gehienarekin baina legearen mugetatik kanpokoa. Halako proposamenak aterako dira, mugimendu independentistari ere ez zaizkio gustatzen hauteskunde plebiszitarioak, emaitza lausotzen dutelako. Gabonetarako baliteke galdera eta data izatea, baina jartzen ditugun egun berean izango dugu ezezkoa. Eta kontsulta ere erre egingo da.\nZein litzateke, beraz, irtenbiderik egokiena?\nJ.R.: Kontsulta adostu bat, emaitza argi eta nabarmena utziko lukeena, negoziazio prozesu ahalik eta adiskidetsuena abiatzeko.\nS.C.: Eredu britainarra, arrazionalak izaten saiatzea prozeduretan. Horrek ez du esan nahi norberak bere interesak ez defendatzea, eta negoziazio prozesua luze, zail, konplikatua izatea. Baina ea zein ateratzen den ondoen. Hori litzateke irteerarik arrazoizkoena.\nJ.R.: Eta Espainiaren partetik inteligenteena: irabazteko duten aukera bakarra da. Politikoki ondo egingo balute erreferendum bat, irabazteko aukera lukete.\nS.C.: Orain urtebete onartu izan balute, irabaziko zuten. Guk ez dugu egun irabazia, baina orain urtebete haiek bai, posizio malgu, negoziatzaile batekin, desaktibatuta geundeke. Orain ja ez.\nJ.R.: Eta hala ere irabazteko aukera bakarra hori dute…\nEz du ematen aukera hori aprobetxatuko dutenik…\nJ.R.: Badira berriz aztertu beharko genituzkeen datu objektibo batzuk. Lehena: inoiz besterik pentsatu badugu ere, orain oso argi dago Espainiak konfrontazioaren bidea jokatzeko hautua hartu duela. Gerta daiteke azken orduko beldur batek jarrera aldaraztea, baina oraintxe bertan garbi du PPk: Espainia mailako hauteskunde egoera salbatzeko aukera ikusten du eta bide batez PSOE itotzekoa, Konstituzio erreforma nimiño bat proposatu duenez, aski patriotikoa ez dela argudiatuta. Bigarrena, nik beti uste izan dut CiUk momenturen batean atzera egingo zuela. Baina gaur egunean, eta informazio zuzenengatik, Mas presidenteak prozesu honekin bukaeraraino joateko erabaki pertsonala hartu duela komentzituta nago. Bi elementu horiek egin dute egutegia uste genuena baino azkarrago joatea.\nHain zuzen ere, nola ikusten duzue prozesu subiranistaren garapena, gertaerek hartu duten abiada? Zuk, Salvador, inoiz gerrilla gerra baten logikarekin konparatu izan duzu.\nJ.R.: Orain kontuan hartzeko tentsio bat gertatuko dela uste dut. Prozesuaren azkartze natural bat gertatuko da, baina sektore indartsuen aldetiko moteltze saiakera garrantzitsu batek indargabetu nahi izango du. Gelditu ez, batzuek ez dutelako nahi eta besteek ez dakitelako nola. Baina bai dena gerta dadila ahalik eta motelen.\nS.C.: Seguru izango dela saiakera, baina Espainiaren “dena edo ezer ez” estrategia frustragarria da hori nahi dutenentzat. Espainiak nolabaiteko kontraprestazio baterako aukera emango balu, agian, baina garbi dago ezetz, ez dela kontsolazio saririk ere izango. Ez dago mugimendu borondaterik, eta, beraz, kontua hoztu nahi badute ere ezin izango dute. Espainiak hartu duen jarrera gogorrak azkartzen ditu epeak.\nEta zer iruditzen zaizue Espainiako Gobernuak prozesu subiranista gelditzeko hartu duen estrategia? Josep, zuk inoiz esan izan duzu arazo politiko bati irtenbide politikoa eman behar zaiola. Ez ote den beranduegi…\nJ.R.: Nahasten dira gauza asko. Printzipio kontu bat, hasteko: badira mugak dituzten gauza batzuk, eta hau da bat. Gero, oraindik ez dago mobilizazio honen kontzientzia erabatekorik; Espainia aldean jarraitzen dute pentsatzen hau guztia lurrunduko dela. Eta azkenik, uste dute Convergència alderdia Pujolen garaiko berbera dela. Hala, ondorioztatzen dute: lehenago edo beranduago beren lekura itzuliko dira, eta, bestela, Mas erditik kentzean bueltatuko dira. Obsesioa dute Mas erorarazteko. Baina absurdua da, izango balute arazoaren dimentsio argi bat, ikusiko lukete orain Junqueras dela goraka doan liderra. Ikusi beharko lukete egoera pixka bat konplexuagoa dela. Eta gero garrantzia handiko mugimendu sozial bati aurpegira zuzen ez begiratzeko jarrera dago, beste eskala batean M15eko mugimenduekin egin zuten gauza bertsua, existituko ez balitz bezala.\nS.C.: Madril musean ari da, eta hordagoa eman du: dena edo ezer ez. Desafioa da ea nork irauten duen gehiago. Batez ere ohore kontu bat da. Esaten dutenean independentzia “ezinezkoa da”, ez da argudio bat. Ez da esatea “ez zaigu komeni”, “kaltegarri izango zaigu” halako eta halakoengatik. Jada ez da beldurra ere. “Ez, eta kito”. Eta uste dute horrek egoera zailean jartzen gaituela. Ez dira konturatzen hemen kontrakoa eragiten duela, ezetz badiote arrazoirik eman gabe, hemen indartu egiten dela independentzia beste aukerarik ez dagoelako ustea. Ez gaitu ahultzen edo zentzatzen; alderantziz, hartutako erabakia berresten digu.\nJ.R.: “Ezinezkoa da” horrek bi arazo larri ditu: lehena, historiaren aurkakoa dela; zenbat gauza ezinezko izan dira posible historian? Eta bigarrena, ezinezkoaren printzipioa inteligentziaren negazioa dela, txirotasun eta autoritarismo handikoa.\nNoraino irits daitezke, ordea, erantzun horrekin?\nS.C.: Amildegiraino. Bietako bat erortzen denean, listo, zerbait gertatuko da. Ez da imajinatzen erraza zer. Baina ea zein den hanka sartzen lehena. Pentsa uneren batean Espainiak autonomia katalana bertan behera uzten duela. Listo. Irits daiteke momentu bat onargarria dena baino haragoko keinu bat egiten dutena, eta orduan haiek erortzen dira amildegitik. Eta hori gertatzen denean pasako da beste herrialde guztietan pasa dena –Alemanian harresiaren erorketarekin, Sobiet Batasunaren desegitearekin–, gertatu baino bost minutu lehenagora arte pentsaezina zena. Eta gero ba, bai, posible zen, gertatu da, eta gainera ez da munduaren akabera. Eta pasako dugu bizitza guztia gertatu dena eta nola gertatu den azaltzen saiatzen, eta zergatik ez ginen izan aurreikusteko kapaz.\nJ.R.: Espainiaren arriskurik handiena da Europak onartu ezin izango duen pausuren bat ematea. Momentuz Europak jokatzen du dagokion papera: zuen artean konpondu. Espainiak muga gainditzen duen momentuan, hori alda daiteke.\nS.C.: Europak hau barne arazo gisa hartzea eta posizio hartze garbi bat ez izatea argiki da gure aldekoa. Normalena litzateke esatea, bai, barne-arazoa dela, baina Estatuak ez direla ukitzen. Ez dira ia sartu, eta hori abiapuntu ona iruditzen zait.\nEta nola da posible Madrildik, ez bakarrik Gobernutik, erantzun baikor bakar bat ere eman ez izana, proposamen erakargarri txikiena ere planteatu ez izana Kataluniarentzat?\nJ.R.: Hasteko, inertzia oso sakonak daude. Eta, gero, zer eskain dezakete? Sistema ukitu gabe, ezin dute ezer eskaini. Zapaterok behin esan zuen, arrazoiarekin: autonomia estatuaren arazoa da gastua oso deszentralizatua dagoela eta erabakimen politikoa oso zentralizatua. Horiek horrela, edo oparitzen duzu erabakimen politiko asko, edo ezin duzu ezer eskaini. Eta horretarako borondaterik ez da inondik ere ikusten.\nS.C.: Gauza da haiek sortu dituztela atzera egitea ezinezkoa egiten duten diskurtso baldintza batzuk: eraman duzu Estatutua Konstituzionalera, hazi zara diskurtso antikatalanista baten gainean, kideko komunikabideak –ia guztiak– animatu dituzu gauzak muturreraino eramatera. Pentsa, PSOEk konstituzio erreforma txiki bat proposatu du hemendik bi urterako, eta jada zalantzan jarri dute bere patriotismoa. Imajinatu orain Rajoyk esango balu elkarrizketa abiatu nahi duela ikusteko ea konpon daitekeen, ez ja afera politikoa, soilik afera fiskala. Gurutziltzatuko dute. Haiek eraman dute dena maniobrarako tarterik ez dagoen leku batera. Momentu hauetan haiek dira egoeraren preso, gu baino. Noski, gurean ere eraman dute kontua atzera egiterik ez den puntu batera. Artur Masek eta Oriol Junquerasek, adibidez, bere etorkizuna abentura honetan hipotekatu dute.\nProzesu hau Kataluniako mapa politikoa aldatzen ari dela diote inkestek.\nJ.R.: CiU eta PSC beheraka doazen bi alderdi dira, Estatu autonomikoaren egitura ordezkatzen duten alderdiak diren neurrian. Etapa hori gainditu dugu. PSC likidazio bidean dago, ez dago berreskuratzerik. Beste gauza bat jaioko da, baina PSCrenak egin du. Eta CiUren nola-halako haustura bat ekidinezina iruditzen zait, Unióko zati batek orain mantentzen dituen posizioak mantentzen baditu. Kataluniako Autonomiaren ardatz ziren CiU eta PSC beste garai batekoak dira. Eta euren papera diferentea izango da hemendik aurrera, mutazio handiak jasango dituzte.\nS.C.: Ez bakarrik bi horiek, mapa parlamentario guztiak. ERCk ez du bizitzarik independentziatik harago. Katalunia independente batean ERCk beste pelikula bat esplikatu beharko du. Junquerasek orain duen lidergoa da herrialdea independentziara eramateko, ez alderdian mantentzeko. Junqueras, Mas… independentziara eramango gaituen jendea da, baina gero desagertu egingo dira. ICV egonkor dagoela dirudi, baina gatazka atzeratzen ari direlako. Egiten dituzten proposamen guztiak dira prozesua moteltzeko, atzeratzeko beren buruari egin ez dioten galdera handia, eta egin beharko dutena, ez zailtasunik pasa gabe. Arduratzeko moduko bi mugimendu dituzte inguruan, gainera, CUP eta Procés Constituent. Despistatzen badira jango dituzte. Gero daukagu PP bat erabat iparrik gabea, lider erabat amortizatuarekin. Ciutadans ez da alderdi bat ere, lider oportunista bat bakarrik da, aukera profitatzen jakin duena, aldaketa momentu hau. Baina momentua pasatzen denean, alde batera edo bestera, zentzurik izango ez duena.\nEpe motzean, izango da Katalunia independenterik?\nJ.R.: Auskalo. Orain jada ez dago atzerapausu sostengarririk. Baina ez dakidana da nola egingo dugun posible ezinezko dena.\nS.C.: Uste dut baietz. Gauzak dauden bezala, ez dakit zerk gera dezakeen prozesu hau. Gobernuen arteko negoziazo bat balitz, akaso… baina ezin dut imajinatu apustu hau egin duen jendeak orain itun fiskal batengatik aldatuko duenik. Are orain proiektu alternatibo, ilusionagarririk ez dagoela.\nCervera, 1949. 1989tik, hogei urtez CCCB Bartzelonako Kultura Garaikideko Zentroko zuzendari izana. PSC Kataluniako Alderdi Sozialistako ideologo nagusitzat hartua, nahiz gaur egunean ikuspegi oso kritikoa duen alderdiak hartutako norabidearekin. Hainbat libururen egilea da, halaber; azkena, La izquierda necesaria (2012). El País eta Ara egunkariekin, eta Ser irrati katearekin kolaboratzen du.\nTerrassa, 1954. Universitat Autònoma de Barcelonako irakasle. Institut d’Estudis Catalanseko kide. Trantsizio Nazionalerako Aholku Batzordean parte hartzen du. Independentista, “%20 izatera iristen ez ginenetik”. Liburu ugari idatzi du, adibidez, El camí de la independència (2010). La Vanguardia eta Ara-ko kolaboratzailea da, Catalunya Ràdiokoa. Radio Euskadikoa ere bai, sozialistak lehendakaritzara iritsi ziren arte.\nPot llegir el text al web de la revista Argia, clicant aquí.\n23 de novembre de 2013by Salvador Cardús\nTertúlia d’El Matí de CR amb Salvador Cardús, Marta Selva, Joan Subirats i Miquel Puig


Bonbak baino ez\nAlex Uriarte\t2018-02-14 15:48\nZe alde dago bonbak ipintearen eta bonbardetearen artean? Erraz askoa da: bonbak persona maltzurrek jarten ditue; bonbak jaurti, ostera, persona zintzoen abioietatik egiten dira.\nAlex Uriarte\t2018-02-08 12:44\nGure egunetara heldu diran bibote adierazgarrienetako batzuk.\nAlex Uriarte\t2018-02-05 20:56\nEgundo jaio bako herriaren ganeko gutuna, egundo jaio bako seme-alabei idatzitakoa.\nBerbei musikea, musikeari berbak\nArdi Txikia Beti Bildots\t2018-01-31 16:44\nMusikea eta bertsoa izan ziran joan zan zapatuko Bertso Egunaren ardatza. Bada, goizeko ekitaldian hitz eta pitz ibili ziran Rafa Rueda eta Maria Rivero musikariak eta Jon Maia bertsolaria Alaia Martinen gidaritzapean.\nAlex Uriarte\t2018-01-29 21:25\nMundua toki bitxia da esan eban kantari oñatiarrak; eta halantxerik da, bai.\nAlex Uriarte\t2018-01-23 12:57\nGiza-inteligentzia hiru sagarren inguruan mobidu izan da -era sinbolikoan- historian zehar.\nAlex Uriarte\t2018-01-20 18:33\nAsko mirestu izan dot beti hilten dakien jentea, hilteko ikaraz bizi diran kristinau oilobustien aldean. Hilten dakiena jakintsua da, biziten jakin dauen seinale. Bizitearen ezaugarri bat baino ez da heriotzea.\nAlex Uriarte\t2018-01-17 14:40\nZer da aintzat hartzen doguna koloreei esanahi bat edo beste egozterako orduan? Zer dala eta identifiketan doguz kolore jakin batzuk egoera edo sentipen zehatz batzukaz?\nAlex Uriarte\t2018-01-10 12:47\nSarritan, eretxi publikoak garaipenez eta porrotez baino ulertzen ez dauela emoten dau. Baina, zer gertatzen da tartekoakaz? Beste berba batez, ze leku dabe galtzaileen txapeldunak diran garaileek?\nAlex Uriarte\t2018-01-08 13:03\nZapatua, ez-orduak: Bilbotik Lapurdira, Lekornetik Torontora, eta buelta Kafe Antzokira.\nBizi nazen artean, ikasi\nAlex Uriarte\t2017-12-27 20:38\nGaur eguneko Gabonetako oturuntzetatik arestiko euskal gabon-menura bidaiatxua.\n‹‹ Aurrekoak 1 2 3 4 ... 16 17 18 19 20 21 22 23 ... 82 83 84 85 Hurrengoak ››


Veaunes - Wikipedia, entziklopedia askea.\nAlain SANDON (2014-2020)\n45° 05′ 02″ N, 4° 55′ 11″ E / 45.083888888889°N,4.9197222222222°E / 45.083888888889; 4.9197222222222Koordenatuak: 45° 05′ 02″ N, 4° 55′ 11″ E / 45.083888888889°N,4.9197222222222°E / 45.083888888889; 4.9197222222222\nChanos-Curson, Chavannes, Clérieux eta Mercurol-Veaunes\nVeaunes (frantsesez eta ofizialki: Veaunes) Frantziako udalerri bat da,Drôme departamenduan dagoena, Auvernia-Rhône-Alpeak eskualdean. 2013an 302 biztanle zituen.\n2007an Veaunes udalerrian erroldatutako biztanleak 266 ziren. Familiak 95 ziren, horien artean 16 pertsona bakarrekoak ziren (12 bakarrik bizi ziren gizonak eta 4 bakarrik bizi ziren emakumeak), 24 seme-alabarik gabeko familiak ziren, 47 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 109 etxebizitza zeuden, 96 familiaren etxebizitza nagusia ziren, 10 bigarren erresidentzia ziren eta 3 hutsik zeuden. 101 etxeak ziren eta 8 apartamentuak ziren. 96 etxebizitza nagusietatik 76 bere jabearen bizilekua ziren, 16 alokairuan okupaturik zeuden eta 4 doan lagata zeuden; 4 etxek bi gela zituzten, 8 etxek hiru zituzten, 20 etxek lau zituzten eta 65 etxek bost zituzten. 77 etxek euren parking plaza propioa zuten azpian. 26 etxetan ibilgailu bat zegoen eta 63 etxetan bat baino gehiago zituzten.\nVeaunes udalerriko biztanleria-piramidea 2009an .\n2007an lan egiteko adina zuten pertsonak 179 ziren, horien artean 129 aktiboak ziren eta 50 inaktiboak ziren. 129 pertsona aktiboetatik 120 lanean zeuden (62 gizon eta 58 emakume) eta 9 langabezian zeuden (4 gizon eta 5 emakume). 50 pertsona inaktiboetatik 18 erretiraturik zeuden, 19 ikasten zeuden eta 13 "bestelako inaktibo" gisa sailkaturik zeuden.\n2009an Veaunes udalerrian 95 unitate fiskal zeuden, 272 pertsonek osaturik. Pertsona bakoitzeko diru-sarrera fiskalaren mediana urteko 17.976 euro zen.\n2000. urtean Veaunes udalerrian 14 nekazaritza-ustiategi zeuden, 240 hektarea erabiltzen.\nBNF: 152532266 (data)


Jon Oñatibiaren Erri-dantza, 40 urteren ondoren berriz plazan — dantzan.eus\nHemen zaude: Hasiera › Albisteak › Jon Oñatibiaren Erri-dantza, 40 urteren ondoren berriz plazan\nJon Oñatibiaren Erri-dantza, 40 urteren ondoren berriz plazan\nErri-dantza Donostian, 2015-10-18.\nXX. mendean hainbat ahalegin izan dira "euskal dantza nazional" bat ezartzeko. Sabino Aranak Durangaldeko ezpata-dantza hautatu zuen horretarako, eta Eusko Gaztedik praktikan jarri zuen. Errepublika garaian, Aita Donostiak Baztango mutil-dantzak proposatu zituen eta eskoletan erakutsi behar zirela defendatu zuen. 1970eko hamarkada hasieran, Jon Oñatibiak (Bidegileak, pdf) Erri-dantza sortu eta plazaratu zuen, izenean bertan adierazi moduan, euskal herritarren dantza\nJon Oñatibia, Erri-dantza estreinatu zen egunean Orexan. La Voz de España, 1971-10-26\nkomuna izateko asmoz. Hamarkadaren bukaeran, Euskal Dantzarien Biltzarrak larrain-dantza hautatu zuen herrialde guztietako dantzariek batera egiteko dantza izan zedin.\n1970ean, euskal musikaren panorama irauli zuen Ez Dok Amairu taldeak ikuskizun berria aurkeztu zuen: Baga, biga, higa zuen izena, ikuskizun baino, sentikari bezala izendatu zutenak. Sentikaria hasi eta bukatzeko, taldeko partaideek eta ikusleek ere egin zezaketen dantza bat proposatzen zen. Baztango bi mutil-dantza ziren, hiru puntukoa eta billantziko. Jose Mari Irastorzak txistua jo, eta Ez Dok Amairuko zenbait kide ateratzen ziren oholtzara dantzara, Argiako zenbait dantzarik lagunduta.\nJon Oñatibiaren Erri-dantzaren estreinaldia Orexan. La Voz de España, 1971-10-26\nUrtebete beranduago, 1971ko urrian, Orexan (G) estreinatu zuen Jon Oñatibiak Erri-dantza. Aita Donostiak eta Ez Dok Amairuk egin bezala, Baztango mutil-dantzetan oinarritu zen Oñatibia, baina ohiko mutil-dantza bat erabili ordez, dantza berria sortu zuen. Asmoa, plaza guztietan, adin guztietako herritarrek dantzatzea zen. Mutil-dantzetan ez bezala, dantzaren une batean bikoteka jarrita elkarri begira dantzatzen zen Erri-dantzan.\nModan lehengo, ahaztua ondoren\nLehen urteetan zabalkunde handia izan zuen dantzak, eta hainbat talde eta herritan irakatsi zen. 70eko hamarkada bukaeran ordea, larrain-dantzak hartu zuen protagonismo osoa eta Erri-dantza albora geratu zen. Hainbat hamarkadetan plazetatik desagertuta izan da, baina azken urteotan hasi da berriz ere plazaratzen. Oñatibiaren omenezko ekitaldietan, Donostiako eta Oiartzungo txistularien doinuetan edo Donostiako Herri-dantza saioetan ere ikusteko aukera izan da azken aldian.


Beleneko Bakearen Argia 2017 - Euskalerriko Eskautak Bizkaia\nby baden · Published 8 November, 2017 · Updated 22 March, 2018\nZeuregan bizi da\nBakearen argia hartzeko bidaia gero eta hurbilago dago, oraindik bide luzea dauka aurretik Belenetik Vienara eta handik Palentziara non abenduaren 17an jasoko dugu grue delegazioetara eramateko helburarekin. Horrela garu egun hain beharrezkoa den bakea mezua zabalduko dugu.\nTopaketa honek gabonetako helduerarako prestatzeko helburua du eta otoitza, ikasketa, elkarbizitza eta experientzia trukerako espazioa izango da. Topaketa guztiaren gaia urtero MSCtik egiten diren materialetan oinarritu da, eta aurten abendualdiaren 3. Asteko materialak proposatzen duten gaia artuko da: “ Errakuntzak zuzentzen jakin” “berekoitasuna kanpora”, garrantzi berezia emango zaio Trebeek daukaten bokazio eta emateko gaitasunera.\nInskripzioa egiteko hurrengo formularioa bete behar duzue (EZ APUNTATU MSCKO FORMALARIOTIK)\nTopaketak 45 € balio du.\nInskripzioa ez da eginda egongo ordainketa egin arte.\nEPEA AZAROAK 19\nEdozeiz arazo edo zalantza izanez gero gurekin harremanetan jarri.\nMaterialak hemen hartu dezakezue hizkuntza desberdinetan:\nEuskaraz – Zuregan Bizi Da\nKatalaneraz– Viu en tu\nGaztelaniaz – Vive en ti\nNext story Beleneko Bakearen Argiaren materialak\nPrevious story Bizkaiko 250 eskautek baino gehiagok Getxo “berde eta txukun” usteko lan egingo dute


Beasaingo aparkalekuak adierazteko seinale berriak - Beasaingo Udala\nBeasaingo aparkalekuak adierazteko seinale berriak\nArgitaratua: 04 Abuztua 2017\nN-1 errepidean kokatuta daude bi noranzkoetan Beasaingo sarreren aurretik eta kanpotik datozen gidariei herriko aparkaleku handienetara iristen errazteko funtzioa dute.\nUdal gobernuak aspaldian atzemandako beharretako bat zen N-1 errepidetik zetozen gidariei aparkalekuak non dauden adierazteko seinaleak jartzea, batez ere kanpotik datozen ibilgailuei aparkaleku handietara iristeko erraztasunak emateko.\nGabezi horri konponbidea emanez, jarrita daude N-1 errepidean seinale berriak Beasainera sartzeko irteerak baino lehentxeago. Bai Donostiarako norabidean (Gureak gasolindegiaren ondoan) eta baita Gasteizerako norabidean (Ordiziatik datorren tunelaren ostean, eta Bernedoeneako parkingera sartu aurretik).\nAparkalekuak adierazten dituzten seinale hauen bidez, ibilgailuak egun Beasainen dauden bi aparkaleku handienetara bideratu nahi dira, errez eta azkar aurkitu dezaten ibilgailua uzteko tokia; guztira 600 aparkaleku plaza daude, Gipuzkoa plazan 250 ibilgailuentzako tokia dago eta Bernedoeneako aparkalekuan 350entzako.


Irekia Eusko Jaurlaritza - Gobierno Vasco :: Ana Oregi sailburuak akuarioek hezkuntzaren eta ikerketaren alorretan betetzen duten papera nabarmendu du\nAna Oregi sailburuak akuarioek hezkuntzaren…\n\n\nAna Oregi sailburuak akuarioek hezkuntzaren eta ikerketaren alorretan betetzen duten papera nabarmendu du Iturria: Irekia\n\n\nIngurumeneko sailburuak Akuarioen eta Zoologikoen Biltzar Iberikoa inauguratu du Eneko Goiarekin, Mari Carmen Garmendiarekin eta Aizako presidente Miguel Trepatekin batera\nEusko Jaurlaritzako Ingurumen eta Lurralde Politikako sailburu Ana Oregik Atlantikoko akuarioek, tartean Donostiakoak, hezkuntzaren eta ikerketaren arloetan betetzen duten papera nabarmendu du. «Akuarioak kontserbatzeko ezinbestekoa da espezieen berezko habitaten antzeko baldintzak sortzea, animalia-etikaren balioa errespetatuz betiere. Euskadik itsasoko biodibertsitate eta ekosistema ugari ditu», azaldu die topaketako parte-hartzaileei.\nOregiren arabera, bistakoa da akuarioek zeregin garrantzitsua dutela espezieen kontserbazioan, ikerketan eta horien gaineko hezkuntzan. Horiek kudeatzen dituzten pertsonek kontuan hartu behar dituzte aipatutako instalazioen alderdi soziala eta jendaurreko izaera, eta horiek uztartu behar dituzte instalazio horietako animali guztiei arreta etiko egokia ematearekin, Europako zuzentarauak betez.\nAlabaina, herrialdea harro egon liteke Karpin´eko edo Martioda´ko animalien errekuperazio-zentroekin, eta horiek zoologikoekin lankidetzan jarduteko ahalmen handia dute, batez ere espezieen ugalketaren edota birsartzeen arloetan.\n«Herri honek begietan izan du beti itsasoa. Zorionez Donostiako akuarioa lagungarria dugu gurearen ondorengo belaunaldiek itsasoak gordetzen dituen altxorrak ezagutu ditzaten eta hura baldintza onetan egotearen premiaz jabetu daitezen, itsas fauna ahal den neurrian lehengoratzen lagunduz, zati batean giza jardueraren ondorioz galdu delako eta, bestalde, klima-aldaketak ere kaltetu dezakeelako», esan du Oregik.\nDonostiako akuarioari egiten duen lanagatik zorionak eman ondoren, Oregik gogorarazi du Urdaibain ornitologiari buruzko biltzar zientifikoa hasiko dutela bihar. «Euskadi iritzi eta azterlan zientifikoak, naturalistak eta ingurumenekoak partekatzeko gune eta leku dela egiaztatzea oso pozgarria da», amaitu du.\nAquarium_Aiza_25_02_16__21_... 4 MB (JPG)\naquarium_aiza_01.jpg 4 MB (jpg)\naquarium_aiza_02.jpg 4 MB (jpg)\naquarium_aiza_03.jpg 4 MB (jpg)\nEneko Goia, Miguel Trepat, María del Carmen Garmendia, Esther Irigaray


Urola Kostako Hitzatertulia Archives - Urola Kostako Hitza\n“Laura eta Miren, Miren eta Laura; biak egon ziren hitzaldian”\nby Urola Kostako Hitza\t- Ots 11, 2017\nMiren Odriozolaren Laura esan zioten liburuaren inguruko hitzaldia izan zen, atzo, Azpeitiko Emakumeen Txokoan. Bizitza eta borrokak batzen ditu liburuak, eta horren bueltan aritu ziren, besteak beste. “Laura eta Miren, Miren eta Laura; biak egon ziren hitzaldian”, azaldu...\nMarokoren inguruko bidaia tertulia izango da ostiralean\nby Azkoitiko Hitza\t- Urr 19, 2016\nXVI. bidaia tertulien barruan, bigarren hitzaldia izango da ostiralean, urriak 21. Marokon izandako albizturdar batek bere bidaiaren berri emango du. Azkoitiko Kultur Etxean izango da solasaldia, 19:30ean hasita....Read More


Esteban Etxaniz kapitaina, kortsario zumaiarra (1) - - Baleike.eus\nPello Etxabe 2020-08-26 12:00\nZumaian bizi izan diren pertsona berezien zerrenda egiterakoan, seguru nago Esteban Etxaniz kapitaina izango litzatekeela hautagaietako bat. Ibilera luzea izan zuen kortsaritzan, Berberia eta Frantziako presondegiak ezagutu zituen, gerra-kontseilu bat ere jasan zuen, eta gainera Zumaiako alkate izateko tarte bat ere hartu zuen. Hiru ataletan banatuta argitaratuko dut bere bizitza, gaur aurrenekoa eta beste biak hurrengo egunetan.\nEsteban Etxaniz, kapitaina, (Aia, 1602 – Madril, 1666) Domingo Etxaniz, Aiako eskribauaren semea zen, baina ez dakigu nor zuen ama. Domingo Etxaniz, Katalina Plazarekin ezkondu zen, Zumaiako eskribau Matias Arriolaren emazte Margarita Plazaren aizparekin hain xuxen. Matiasen gurasoek XVI. mendean egina zen “Arriolakoa” dorretxea, gaur egungo Torreberri.\nDomingo Etxaniz eta Katalina Plaza, 1614ean Zumaian sortu zen moja xaharren komentuarentzat dirulaguntza gehien eman zutenetakoak ziren, “Pues mediante su piedad y generosidad (después de Dios) pudo preservar en los primeros años este convento …”.\nEsteban, 1624ean ezkondu zen, Matias Arriolaren alaba Katalinarekin eta Zumaian jarri ziren bizitzen, hamar urte lehenago Katalinaren osaba Manuel Arriola, Aragoiko presondegietako ikuskatzaile zenduak, eraberritu zuen “Arriolakoa” dorretxean.\nBost seme-alaba izan zituzten. Horietatik bi, Pedro eta Ignazia, umetan hil ziren. Antonia mojaxarren komentuan sartu zen 18 urterekin. Domingoren berririk ez dugu eta Maria, berriz, Alonso Idiakez kortsoaren Iparraldeko eskuadraren sortzailea eta superintendentearen Kristobal izeneko semearekin ezkondu zen. Hau, Zumaiako alkate izan zen 1654. urtean.\nEsteban Etxaniz eta Katalina Arriolak ez zuten haren gurasoak baino gutxiago izan nahi mojaxarrei laguntzen, baina Estebanek ez zuen izan hainbesteko zorterik ondasunekin, “Milizian sartu eta itsasoko soldadu handia izatera iritsi baitzen” , eta bizi modu horrek onura baino buruhauste gehiago sortu zizkion, gero ikusiko dugun bezala.\nLuze joko luke, pertsonaiari buruz dugun informazio guztia azaltzea, eta saiatu gara bere bizitzako ekintza eta gertakaririk nabarmenenak adierazten eta bereziki Zumaiari lotutakoak.\nEsteban Etxanizek aurrekorik izan zituen Zumaian, kortsario eta piraten munduan. XV. mendearen bigarren erdian Juan Perez Zumaiakoa, Lope Zumaiako eta Juan Perez Andañeta edo Indañeta, Mediterraneo aldean ibili ziren .\nLantxo honen iturri eta ardatz nagusienak Dokuklik, Euskadiko Artxibo Historikoko Archivo de la casa de Murguia, Marqueses de Valde-Espina-Fondo Modernoko “Servicios militares de Don Esteban de Echaniz, capitán de mar y guerra, vecino de Zumaya”-an jasota dauden dokumentuak izan dira. Beste informazio iturriak, amaierako oharretan adierazten dira.\nKortsoan, lehen urratsak\n1625. urtearen inguruan hasi zen Esteban Etxaniz kapitaina kortsoaren munduan, lehenik bere kontura, gero Iparraldeko eskuadraren baitan eta urterik gehienak Ozeano (Atlantiko) itsas armadan egin zituen.\n1627ko martxoaren 9an, Esteban Etxaniz eta bere emazte Katalina Arriolak, Zumaiako „Kantera“ parajeko mendian zeuden haritzondoen erosketa egin zuten  eta bost hilabete gero Frantzisko Uzkanga ontzigileari saldu, prezio berean, ontzi bat egiteko .\nSan Esteban izango zuen izena, 1629ko ekainean Esteban Etxanizek kortsoan erabili zuena, 150 tonako patatxe bat, Juana Laraudo (Larando) bazkide zuela. Honek, eskuratutako harrapakinen banaketa egiterakoan, hartu zituen gaien edo ondasunen zerrenda dugu lekuko .\nJuana Laraudo, Donostiako alde zaharrean ostatu bat zuen emakume alarguna zen eta jatorri ezberdinetako kortsarioak zituen bezeroak. Baina kortsoko negozioetan ere partehartzen zuen ontzi-armadore bezala. Garai hartan, Donostia kortsarioen habi bihurtua zegoen eta Iberiar Penintsulan ez zuen parekorik .\nBi hilabete gero, Zumaiako portuan zegoen San Esteban patatxea, berriro kortsora abiatzeko prest. Oraingoan ere Juana Laraudo, zuen bazkide Etxaniz kapitainak. Aipatzekoak, ontzia tresnatzeko eta hornitzeko Juanak jarri zituen gauzen artean zeuden gaiak: 12 kintal bizkotxo; 6 sagardo-barrika; barril bolbora bat, 86 librarekin, erdiak Iruñeako eta beste erdiak Aragoikoa; 16 moskete espainiar, pinzotedunak (urkila karelean jartzeko pieza); 25 libra soka, eta 25 libra olio .\nBaina, aste beteren buruan bazkide berri bat elkartu zitzaien, Martin Yañez Arrieta, azpeitiarra, Etxanizi ontziaren erdia erosi ondoren, eta eskifaiako kide bezala Francisco Reynardo, kapitain marseillarra zutela itsasora atera ziren. 25 bat laguneko tripulazioarekin irten omen zen ontzia, tartean espainiarrak, italiarrak, frantziarrak eta irlandarrak zirela . Lortuko zuketen harrapakinaren erdia marinelentzat eta beste erdia armadoreentzat banatuko zuten . Cudilleroko ontzi bat hartu zuten harrapakintzat eta irailaren 9an egin zituzten irabazi eta gastuen kontuak, Zumaiara itzuli eta gero .\nEtxaniz kapitainak, San Esteban ontziaren beste erdia saldu zion Arrietari eta hau ordaindu ezinik zebilela, hark auzitara jo zuen eta 1630ko otsailaren 20ean Narrondoko burdinolan zegoen, eskribaua bertan zela, Arrietarenak ziren 50 kintal totxo eta 2 kintal burdin sotil enbargatu eta Narrondoko “beheko kaitik” Zumaiakora eramateko .\nBadirudi, kortsoan atsedenaldi bat hartu zuela Esteban Etxanizek. 1629ko abenduaren 27an, garai hartan ohikoa zen bezala, hurrengo urteko agintaldirako Zumaiako alkate aukeratua izan baizen . Esan behar da, ez zela izan kortsoan ibili zen alkate bakarra, Deba eta Donostiako alkateak ere ibiliak ziren.\nAlkate kargua bete ondoren, 1631an, Etxaniz kapitainak berriro ekin zion itsas jarduerari. Santo Domingo izeneko ontzi kortsarioarekin baliatuz, ontzi holandar bat harrapatu zuen. Hamar artillería-pieza, eta oihal eta azukre-ogiaren kargamentu baliotsua zuen. Guztia, 12.000 dukatean saldu zuen, ordurako diru kopuru handia. Baina, tripulazioaren zati bat, kapitainak egindako irabazien banaketarekin konforme ez eta auzitan aritu ziren Hondarribian .\n Javier Carballo (2008) “Karmeldar oinutsen San Jose Komentua. Laurehun urte Zumaiaren historian“\n Mª Teresa Ferrer i Mallol (2006) “Corsarios vascos en el Mediterraneo medieval (siglos XIV-XV). Itsas Memoria. Untzi Museoa \n AHPG-GPAH 2-3353,A037r-040r \n AHPG-GPAH 2-3353,A090v-091v \n Dokuklik. “Cuentas del armamento al corso del patache San Esteban a cargo del capitán Esteban de Echaniz”, 1629. Laurgain dorreko artxiboa \n Jose Mª Unsain. Donostia itsas hiria, 2008. Untzi Museoa \n Dokuklik. “Cuentas del armamento al corso del patache San Esteban a cargo del capitán Esteban de Echaniz”, 1629. Laurgain dorreko artxiboa. \n AHPG-GPAH 2-3378,A063r-064v \n ZUA 67/1, S.F. S.F. \n Enrique Otero Lana. 2006, Los corsarios vascos en la Edad Moderna. Itsas Museoa, Donostia. (Hondarribiko artxiboa erref. E-7-I-8-Exp. 15).


Naiz Irratia Archives - Page 2 of 27 - Arrosa\nBESTE BAT: Hatxe x 4\n26 ekaina, 2020 | 0 Komentarioak\nHau Hatxeren azken ‘Beste Bat’ saioa. Musika da protagonista noski, baina tartea egiten dio oiartzuarrak ere hausnarketari. «Erreferenteak behar ditugu. Baina bizitza super estimulatu honetan ez da erreza» dio. Musika helduleku ugari eman dizkigu orain arte Hatxek, eta hala egingo du azken bidaia honetan ere. Hemen Hatxeren azken aurkikuntzak: Alabama Song – David Johansen What […]\nREGGAE FEVER x 33 | DENBORALDIKO AZKENA!\n25 ekaina, 2020 | 0 Komentarioak\nGaurkoa oso berezia izango da, izan ere, Pantx Records-ek bere single berria izango dena primizian zuei eskaintzeko aukera eman digu, eta guretzako plazer bat izango da. MIla esker! Baino ez da nobedade bakarra izango, Beñaranks eta Fermin Mugurazaren lan berriak ere entzuteko aukera izango dugu. Ez dira faltako Asteko Klasikoa eta Selektorearen Txokoa.\nBESTE BAT: Kai Nakai & Chick Juarez x 4\nHau duzue Kai Nakai eta Chick Juarezen azkena, pena, sutan jarri baitute Naiz Irratia ostegunetan, eta hala egin dute azken honetan noski. Familian egin dute azken saioa hau eta aukeratu dituzten kantuak hurbilekoek egindakoak dira. «Aho zabalik geratzeko kantuak dira» dio Kai Nakaik. Ea zu ere horrela geratzen zaren, aho zabalik! Detrás de Ti – […]\nSATELITEAK x 31\n24 ekaina, 2020 | 0 Komentarioak\nNobedadez beteta dator 31. Sateliteak saioa pasa den asteko sanple gaindosiaren ondoren. Funkayon edota Amorante bezelako ‘local hero’-en lan berriak, Disboot zigiluaren itzulera, Kid Cala extremeñoaren EP berria, Worldcolour britainiarraren lanaren aurrerapena Lapsus zigiluan… Kanpora begra berriz Branko edota Prins Thomas bezelako artisten musika entzun dugu.\nBESTE BAT: Bulego x 4\nAne Lizarraldek egin du Bulego taldearen azken ‘Beste Bat’ saioa. Bera ta taldeko comunity managerra, eta berea da azken fonoteka. Euskal Herriko zein atzerriko doinuak aukeratu ditu agur esateko. Hemen aukeratutako fonoteka: Suziri bi- Zetak Glitter – Benee My Heart-Dua Lipa Don’t Call Me up – Mabel Watermelon – Harry Styles When the party’s over […]\n23 ekaina, 2020 | 0 Komentarioak\nDenboraldiko azken Emen Gonak da hau. Irailan etorriko gara bueltan emakume musikari gehiago ezagutzeko asmotan. Hamargarren saio honetan Kamille Dizabo eta Annelise Arnaud lapurtarrak ezagutu ditugu. Musika esperimentala jorratzen duten emakume gutxi dauden Euskal Herrian, gutxi horien artean daude Dizabo eta Aranud. Ondoren, Cat Power mitikoaren etapa goiztiarra birpasatu dugu, Shannon Wright musikari eklektikoaren bidezidorretan […]\nBESTE BAT: Aitor Etxebarria x 3\n‘Forbiden Colours’ zigilua izan da Aitor Etxebarriaren azken ‘Beste Bat’ saioko protagonista. Hemen duzue Etxebarriak azken saioarako aukeratutako fonoteka. Yamila – Saltan Flores Testura – Fuji Aitor Etxebarria – Marraska El_Txef_a – Claim Of Planet Earth (El_Txef_A’s tree of Life) Andres Aguirre – 3 キマタジュン aka Jun Kimata – Untitled2 Reykjavik606 – Lake Nakaumi Moxal […]\nREVOLUTIONARY GROOVES x 27\n22 ekaina, 2020 | 0 Komentarioak\nGaurkoan erritmo dantzagarriak izango ditugu, afro beat, dancehall, ukgarage… doinu elektronikoekin! Abesti berri eta esanguratsuak entzugo ditugu, 60 minutuko sesio iraunkorrean. Hemen kantuen zerrenda: Roska – Pex Dispenser [Roska Kicks & Snares] Buraka Som Sistema – Hangover (BaBaBa) [Enchufada] TSVI – Funky T [Nervous Horizon] Roska Feat. Aleisha Lee – Lose Ya Mind [Roska Kicks […]\nBESTE BAT: Madeleine x 4\nEkaineko astelehenetan izan dira Madeleine-ko kideak ‘Beste Bat’ saioa egiten. Jagoba eta Gartxot aritu dira talde osoaren ordezkaritza lanetan. Aurreko saioetan beraien fonoteka kuttunaren berri ematen aritu dira eta baita azken saio honetan ere, beraiek dioten bezala «temazoak jartzen jarraituko dugu». Hauxe aukeratutako azken fonoteka: Mogwai – San Pedro Unknown Mortal Orchestra- So good at […]\nBESTE BAT: Hatxe x 3\n19 ekaina, 2020 | 0 Komentarioak\nHemen duzue Hatxeren hirugarren ‘Beste Bat’. Zerk egiten du musika pieza bat berezi? Galdera potolo horrekin abiatu du saioa. Erritmo errepikakorr duelako, edo kontrakoa: erritmo hautsiak, eta jarrai ezinak. Edo melodia exotikoa delako, erabilitako instrumentuengatik, letrarengatik…. Hatxek, ordea argi du, «egunaren arabera. Denboraren aldagaia, egoera emozionalarena» horrek harreman zuzena du kantuaren pertzepzioan. Aste honetako kantu […]


Ezker Iraultzailea - Txina eta kapitalismoaren krisia\nTxina eta kapitalismoaren krisia\nUrtzi Reguero. Martxoak 31.\nEkonomialari eta prentsa burgesek Txinarengan jarri dute krisitik ateratzeko itxaropena. Ekonomiaren goraldi garaian zein atzeraldian Txinak eta “goraka doazen” gainerako ekonomiek, hau da Indiak, Brasilek eta Errusiak, izandako hazkuntzaren ondorioz, ekonomialari burgesek pentsatu dute herrialde hauek ez direla krisian eroriko eta krisian dauden herrialdeak salbatuko dituztela. Baina hala izan al da? Denborak erakutsi du ez dela hala izan eta ez dela hala izango. Txinan eta gainerako herrialdeetan ekonomiaren hazkuntza beheraka doa eta gatazka sozialak ugaritzen ari dira.\nProzesu kontrairaultzailea Txinan\nTxinako Alderdi Komunistako burokrazia stalinistak langile estatu deformatuaren oinarri zen ekonomia planifikatua erabat suntsitu du, baina ekonomiaren zati nagusia Estatu aparatuaren esku mantentzeaz arduratu da zuhurtzi handiz. Iraultzaren bidez lortu ziren ekoizpenaren planifikazioa, kanpo merkataritzaren monopolioa, prezioaren kontrola… ezeztatu dituzte eta erlazio kapitalistan eta jabetza pribatuan oinarritutako garapena baimendu dute. Ezkerreko agintari askok, batez ere ezkerreko agintari latinoamerikarrek, “merkatu sozialismoa” deitu diote prozesu honi, baina ez da halakorik inolaz ere. Txinan bizitakoa prozesu kontrairaultzailea izan da zalantzarik gabe; berdintasunaren aldeko edozein zantzu suntsitu eta estatu kapitalismoko sistema bat ezarri dute. Egoera honetan, langile eta nekazari txinatarrek zapalkuntza ikaragarria bizi dute, mendebaldeko potentzia inperialistapean bizi zutenaren antzekoa.\nGaur egun Txinak estatu-sektore indartsua du eta kapitalismoaren aldeko burokraziak kontrolatzen du guztia. Baliabide publikoak Alderdi Komunistako goi karguetatik datorren burgesia berezi honen interesak mantentzeko soilik erabili dira, eta ez gizartearen gehiengoaren beharrak asetzeko.\nGaur egun Txinan erabateko fusioa dago nomenklatura stalinistaren eta burgesia jaioberriaren artean: Li Peng lehen ministro ohiak eta bere familiak sektore elektrikoa kontrolatzen dute; Zhou Yongkang Politburoko Batzorde Iraunkorreko kideak eta bere lagunek petrolioa kontrolatzen dute; Chen Yun Maoren garaiko liderraren familiak banku sektorea kontrolatzen du; Jin Quinglin Parlamentuko Aholku Politikoko Konferentziako presidenteak Beijingeko etxebizitza sektorea kontrolatzen du eta Wen Jiao lehen ministroaren emazteak harribitxien sektorea kontrolatzen du. Nomenklatura stalinistaren eta burgesiaren arteko lotura islatzen duen zerrenda hau are gehiago luza liteke.\nTxina eta munduko ekonomiaren atzeraldia\nKrisia hasi aurretik ekonomialari burgesek uste zuten atzerritarrek Txinan egindako inbertsioek eta Txinaren garapen industrialak munduko ekonomiaren atzeraldia saihestuko zutela, eta Txinaren hazkuntza tasak erakusten zuela kapitalismoaren gainbehera saihestu eta goraldi historikoa bizituko zuela kapitalismoak. Aldizkari honetatik, ordea, azaldu genuen kapitalismoaren fase monopolista eta inperialista honetan ezin zela atzeraldia saihestu. Gainera, aurreikusi genuen goraldi ekonomikoa mantendu eta luzatu zuten elementuek gerora zailtasunak sortuko zituztela mundu mailako ekonomia atzeraldian sartzean. Eta hori da, hain zuzen ere, gertatu dena. Kapitalismoa azken 70 urteetako atzeraldi ekonomiko gogorrena jasaten ari da, eta, jakina, Txinak berak ere atzeraldi honen eraginak izan ditu. Txina ez da salbatzaile izan eta ez da izango; munduko merkatua bereganatzeko potentzia handiek duten borrokan gogorki parte hartzen du gainerako potentzia kapitalisten antzera.\nTxina, munduaren parte den neurrian, munduko ekonomiaren parte da eta munduko ekonomiaren gorabeherek bete-betean eragiten diote. Europar Batasuna eta Estatu Batuak dira Txinako merkantzien jomuga nagusiak: bien artean Txinako esportazioen %40 jasotzen dute. Europar Batasunak bizi duen krisiaren eta AEBen eskaria jaistearen ondorioz, Txinako esportazioak jaitsi egin dira, %9 EBkoa eta %5 AEBetakoa. Era berean, Txinako industria ekoizpenak azken 34 hilabeteetan izan duen daturik okerrena izan du: 50.000 lantegi ixtekotan edota ekoizpena jaistekotan dira. Ikusten denez, Txina ez da libratu mundu mailako kapitalismoaren atzeralditik.\nTxina bide berrien bila\nTxinaren ekonomia esportazioetan oinarritzen da, eta EB eta AEBetako eskariak jaitsi direnez, bide berrien bila dabil. Hauetan azkena “goraka doazen” ekonomiak dituzten herrialdeetan bere salmenta haztea izan da. Hau da Brasil, India eta Errusian saldu nahi izan ditu Txinak bere produktuak krisiaren eragina gutxitzeko. Egoera, ordea, ez da txinatar kapitalistek uste duten bezala, justu kontrakoa da egoera.\nGarapen bidean dauden herrialdeen hazkuntza Txinaren lehengai-eskariari esker izan da. Hainbesteraino da hau hala ezen hitz berri bat sortu baita: “txinomenpekotasuna”. Azken urteetan, Txinak eztainuaren, kobrearen eta aluminioaren munduko ekoizpenaren %40 kontsumitu du, altzairuaren %60 eta berunaren %45. Petrolioari dagokionez, munduko bigarren kontsumitzailea da, eta azken urteetan petrolio kontsumoak izan duen hazkuntzaren %50a Txinaren kontsumoagatik izan da. Txinak Hego-Ameriketan eta Afrikan egindako politika erabat inperialista izan da, kapitala esportatu du; bertako enpresa estrategikoak erosi ditu eskariak ezustekorik izan ez dezan.\nOrain “goraka doazen” ekonomiek Txinaren dezelerazioaren eta ekoizpena erortzearen ondorioak jasaten ari dira. Herrialde hauetan esportazioak eta lehengaien prezioak jaitsi dira. Elkarren arteko erabateko menpekotasunean daude Txina eta gainerako herrialdeak. Errusiak, Indiak edota Brasilek ezin dezakete Txinak dituen kontraesanak konpondu, ezta Txinak beste herrialdeena ere.\nZailtasun hauen aurrean, Txinak ere neurri protekzionistak hartu ditu barneko industria babesteko. Kotxeen salmenta jaitsi egin da Txinan, eta honi erantzuteko gobernuak sektore honetan atzerriko inbertsiogileei emandako laguntza guztiak kendu ditu eta AEBetatik inportatuko ibilgailuentzako arantzela igo du.\nKlase arteko borrokak Txinan\nMundu osoko gainerako herrialdeetan bezala, krisiak eragindako zapalkuntzak eta miseriak beste aldea erakutsi dute: klase arteko borrokarena, alegia. Munduko herrialde guztietan klase arteko borrokak, gatazka sozialak… ugaritzen ari dira eta, noski, Txina ez da atzean geratu.\nGatazka sozialak herrialde osoan eta sektore guztietan ari dira hedatzen. 2009an Tonghua Iron & steel lantegiko 30.000 langile mobilizatu ziren enpresaren pribatizazioaren aurka. Enpresako ordezkaria bahitu zuten, eta piketeen eta manifestarien aurka zihoazen milaka poliziari aurre egin zieten.\nGuangdong eskualdean ere mugimenduak indar handia izan du. Eskualde hau Europarako eta AEBetarako esportazioetatik bizi den eskualde industriala da. Bertan 2011ean langileen greba garrantzitsuak egon ziren: esate baterako Hitachi enpresako 4.500 langilek egin zuten greba, baita Topsearch Industries-eko 1.000 langilek ere. Gobernu Probintzialean den Alderdi Komunistak langileen aldeko neurriak hartu beharrean, atzerriko inbertsiogileak erakartzeko eskulana merkeagotu du eta hitzartuta zegoen gutxieneko soldataren %20ko igoera indargabetu du.\n2010ean protagonistak sektore pribatuko langileak izan ziren, eta borrokaren bidez soldata igotzea lortu zuten. Oinarrizkoak eta konkretuak diren aldarrikapenetatik hasitako mobilizazioen bidez, masa txinatarraren kontzientzia politikoa garatzen ari da. Sindikalgintza demokratikoa eta klase izaera duena aldarrikatzen dute, eta aldarrikapen hauek soldata igoerarekin lotu dituzte. Benetako langile demokraziaren aldeko aldarrikapenak presente egon dira borroka hauetan, eta bereziki Wuakanen.\nGertakari benetan aipagarria da, eta esaten ari garenaren adibide, Wuakan herrian gertatutakoa. Bertan, Alderdi Komunistaren Herri Batzordeak lur kolektiboak saldu nahi izan zizkion Country Garden enpresari. Honek herritarren benetako altxamendua eragin zuen: asanbladetan elkartuta autoritateak herritik bidali eta herriaren kontrola hartu zuten. Ondorioz, batez ere, bertako nekazariek errepresio gogorra jasan zuten: atxiloketak, hilketak, ur-mozketak, elikagai horniketen etetea… Baina hauei aurre egiten jakin zuten. Gobernuak zin egin behar izan zuen desjabetze prozesua aztertuko duela eta atxilotuak askatuko zituela.\nEz dago zalantzarik, lehenago edo beranduago, Txinako berreraikuntza kapitalistak klase arteko borroka areagotuko duela. Gainerako herrialdeetan bezala, datozen hilabete eta urteetan borroka handiak eta garrantzitsuak ikusiko ditugu Txinan ere.


Azken eguneraketa: 2018-08-30 14:20:11\nJabari publikoaren bakarreko erabilerarengatik edo aprobetxamendu bereziagatik ordaindu beharreko tasaren kitapenerako informazio jakinarazpena (zerbitzuak ustiatzen dituzten enpreseak)\nHornidura zerbitzuak ustiatzen dituzten enpresek udalerriko bide publikoetako lurzoruaren, zorupearen edo lurgainaren bakarreko erabileragatik edo aprobetxamendu bereziagatik ordaindu beharreko tasaren kitapenerako beharrezkoa den informazioa emateko, horiek interes orokorrekoak direnean edo biztanleen parte garrantzitsu batean eragina dutenean, eta horretara behartuta daudenean.\nOndore horietarako, hornidura zerbitzuak ustiatzen dituzten enpresak hauek izango dira:\nEnergia elektrikoaren, uraren edo gasaren hornikuntzan diharduten enpresak.\nHerritar guztientzat telekomunikazio zerbitzuak egiten dituzten enpresak, baldin eta osorik edo zati batez erabiltzen badituzte udalerriko bide publikoetako lurzoruaren, zorupearen edo lurgainaren bakarreko erabilera edo aprobetxamendu berezia eginez instalatutako telekomunikazio sare publikoak, sareen edo instalazioen titularra edozein dela ere.\nHornidura zerbitzuak egiten dituen edozein enpresa, baldin eta zerbitzuak egiteko erabiltzen dituen tutueria, hari eta gainerako instalazioek udalerriko lurzorua, lurgaina edo zorupea atzematen badute.\nAurreko hiruhilekoan jasotako diru-sarrera gordinen adierazpen ulergarria, edo/eta udalerrian duten fakturazioa egiaztatzen duten dokumentuak.\n01 - Hornidura zerbitzuak ustiatzen dituzten enpresek udalerriko bide publikoetako lurzoruaren, zorupean edo lurgainaren bakarreko erabileragatik edo aprobetxamendu bereziagatik ordaindu beharreko tasak.\nUdal mugartean urtean egindako fakturaziotik datozen sarrera gordinei aplikatutako portzentaia 1.5 %\nHornidura zerbitzuak ustiatzen dituzten enpresek udalerriko bide publikoetako lurzoruaren, zorupearen edo lurgainaren bakarreko erabileragatik edo aprobetxamendu bereziagatik ordaindu beharreko tasak arautzen dituen ordenantza fiskala\nJakinarazitako datuak jaso, egiaztatu eta eskaneatu.\nDatuak Errenta eta Diru-bilketa Sailari jakinarazi.\nDagokion tasa kitatu.\nHornidura zerbitzuak ustiatzen dituzten enpresek, hiruhileko natural bakoitzeko lehenengo hamabost egunetan, aurreko hiruhilekoan izandako diru-sarrera gordinen adierazpen ulergarria aurkeztu beharko dute Udalean. Adieazpen horrekin batera, udalerrian izandako fakturazioa egiaztatzen duten dokumentuak ere aurkeztu beharko dira, eta baita kasu bakoitzean Udal Administrazioak eska ditzakeen gainerakoak ere.\nTasa hori aitorpen-kitapen edo autokitapen erregimenean aurkezten bada, hornidura zerbitzuak ustiatzen dituzten enpresek, hiru hilabetez behin, Udal Administrazioan, Ekonomia eta Ogasun Sailean, hiruhileko naturala amaitu eta 30 egun naturaleko epearen barruan, Tasa horri dagokion aitorpen-kitapena edo autokitapena aurkeztu beharko dute. Bertan, aurreko hiruhilekoan udalerri honetan izandako fakturaziotik sortutako diru sarrera gordinak jasoko dira. Datu hori ezinbestekoa da kuota adierazteko. Kuota horren ordainketa, aitorpen-kitapena edo autokitapena aurkezten den unean egin beharko da\nAitorpen-kitapenarekin edo autokitapenarekin batera, udalerrian izandako fakturazioa egiaztatzen duten dokumentuak ere aurkeztu beharko dira, eta baita kasu bakoitzean Udal Administrazioak eska ditzakeen gainerakoak ere.


Gabonetako argien kostua osorik hartuko du bere gain udalak - Zarautz - Zarauzkohitza.eus\nGabonetako argien kostua osorik hartuko du bere gain udalak\nDorleta Agiriano Lai 2020-11-17 13:00\n51.500 euroko kostua izango du Gabonetako argien muntaketak, eta aurten, Zarauzko Udalak ordainduko du osorik. "Ez dugu ezkortasunean erori behar bizi dugun egoeragatik", dio Ixidor Larrañaga Turismo zinegotziak.\nZarauzko kaleetan Gabonetako argiak ikus daitezke jada, nahiz eta oraindik ez dituzten piztu; hain zuzen, azaroaren 28tik urtarrilaren 6ra arte izango dira piztuta. Zarauzko Udalaren arabera, 51.500 euroko kostua izango du argien muntaketak, eta orain arte, udalaren eta Murkil merkataritza elkartearen artean ordaindu da zenbateko hori. Aurten, baina, udalak osorik hartuko du bere gain.\n"Badakigu gure ostalarien eta merkatarien egoera ez dela batere ona; horregatik, Zarauzko merkatarien Gabonetako argien kostuaren zatia gure gain hartzea erabaki dugu", adierazi du Ixidor Larrañaga Zarauzko zinegotziak. "Gabonetako argiekin, tokiko kontsumoa sustatzen dela eta herrian beharrezko poza sortzen dela baieztatuta dago. Ez dugu ezkortasunean erori behar bizi dugun egoeragatik", gaineratu du.


Aitor Fernandez: "Taldean titular zarela uste izatea akatsa da" - Debagoiena - Goiena.eus\nAitor Fernandez: "Taldean titular zarela uste izatea akatsa da"\nXabier Urzelai 2016-11-24 06:00\nAitor Fernandez, uztailean, aurkezpen ekitaldian. Argazkia: desdesoria.es\nIa lau urte pasa dira Athleticeko harrobiko jokalari arrasatearrak Vila-realera joateko maletak egin zituenetik. Erreferente bilakatu zen bigarren taldean, kapitain izendatu zuten, eta jokatu zitekeen guztia jokatu zuen –102 partidu guztira–. Baina, ezin izan zuen lehenengo taldearekin Lehen Mailan debutik egin. Horregatik baino, arantza kategoriaz igotzeko pausotxo batera geratu izanagatik dauka. Ikasketa prozesuan beste aurrerapauso bat ematera joan da Numantziara.\nValladolid taldeari irabazita [2-1], taldeak arnasa hartu du asteburuan.\nBai, halako garaipen bat behar genuen, dagoeneko zazpi partidu generamatzalako partidurik irabazi barik.\nSuspenseko pelikuletan moduan, 90. minutuan egindako golari esker [Manu del Moralek].\n[Barre] Ez pentsa partiduan sufritu ez genuenik...\nHalako garaipenak, gainera, aulkitik beharrean zelai barrutik beste modu batera bizitzen dira. Eta loreak jasota, gainera.\nBai, zalantza barik. Asteburu honetan jokatzeko zortea izan dut, eta irabaztea lortu dugu. Hori ere garrantzitsua izaten da, bai.\nJagoba Arrasateren postua kolokan zegoen partidu aurretik.\nGuk ere entzun genuen zerbait. Egia da jokalariok eguneroko lanean murgilduta egoten garela, baina guri ere iristen zaizkigu halakoak. Ondo ikusten dut Jagoba, taldean zentratuta, eta gainera, taldeak sinisten du entrenatzaileak duen lan egiteko moduarekin.\nVila-realen hiru denboraldi egin ostean Soriara joateko erabakia hartu zenuen udan. Zeri eman zenion garrantzia?\nIazko urtea ona izan zen niretako, esango nuke orain arte egin dudan denboraldirik borobilena izan zela, baina mailaz igo ez izanaren arantza badut oraindik. Ondoren, hotzean, jabetzen zara sekulako denboraldia egin genuela eta irakurketa positiboa izan behar dela, baina etapa hura amaitutzat eman nuen. Hainbat aukera izan nituen udan, baina Jagoba Arrasateren deia jaso eta Numantziara etortzeko konbentzitu ninduen.\nMunir eta biok ari zarete postuagatik borrokan. Lehenengo eta bigarren atezain moduan zaudete, rol hori garbi duzue?\nEz dakit zelan geratuko den esatera noan hau, baina iaz Vila-real taldearekin 42 norgehiagoka jokatu nituen play-off-a kontutan hartuta, eta inongo momentuan ez nuen barneratu atezain titularra nintzenik. Horrela pentsatzen hasten zaren momentuan ikasteari uzten diozu, erlaxatu egiten zarelako. Numantziara ikastera etorri naiz, egia da Vila-realen askotan entrenatzen nuela Lehenengo Mailako jokalariekin, baina konpetizioa erabat ezberdina da, eta hemen guztiok gura dugu jokatu. Hala, Jagoba Arrasateri nor aukeratu erabakitzeko zailtasunak jartzen ahalegintzen naiz.\nUrte batzuk Valentzia aldean egin ostean Soria etxetik gertu egoteak zeresana izan zuen erabakia hartzerako orduan?\nEz, futbol jokalari baten kirol bizitza laburra da, eta kirol proiektuari eman diot lehentasuna, ez etxetik gertu egoteari. Jagobak konbentzitu ninduen esanaz giro jatorreko taldea zela, eta hazten jarraitzeko leku aproposa zela.\nMurtziaren kontra duzue asteburuan, atzean daude eurak ere.\nIrabazi beharreko partidua da. Mailaz igo berri dira, eta ez dabiltza oso ondo; irabaztera joango gara. Dena dela, etxetik kanpora puntu bat ere ez da emaitza txarra.\nGabonak gainean ditugu, etxera etortzeko aukerarik bai?\nBai, aurten Gabonetan opor mordoa ditugu, eta Santamasak Arrasaten pasa ahal izango ditut, etxekoekin eta lagunekin.


Suhiltzaileen etxeak 175 urte bete dituela ospatuko dute - Gasteiz - Alea.eus\nSuhiltzaileen etxeak 175 urte bete dituela ospatuko dute\nErredakzioa 2019-05-10 12:00\n1910ean San Bizente aldapan paratu zuten suhiltzaile-etxea. / Arque. Udal Artxiboa\nUrtemuga ospatzeko, hainbat ekitaldi izango dira larunbatean Gasteizko erdigunean.\nGasteizko Suhiltzaileen Etxeak 175 urte bete ditu aurten, eta kalera aterako dira suhiltzaileak urtemuga berezi hori ospatzera. Andre Maria Zuriaren plazan hainbat jarduera egingo dituzte, beren historiaren eta eguneroko lanaren zati bat herritarrei erakusteko asmoz.\nKalean bertan askotariko ekintzak izango dira. Suhiltzaileen Etxeko ibilgailuen erakusketa bat paratuko dute, egindako esku-hartzeen irudiak (zaharrak eta egunekoak) biltzen dituen argazki-erakusketa bat, prebentzioaren parkea umeei bereziki autobabeserako gomendioak emateko. Gainera, zirkulazio istripuan harrapatutako pertsonak askatzeko maniobraren erakustaldia egingo dute, eta altuera maniobraren erakustaldia.\n2018an, Prebentzio, Su Itzaltze eta Salbamendu Zerbitzuak 1.513 ikasleri eman zizkien aholkuak eta prestakuntza, eta 693 helduri (besteak beste, enpresetako langileak). Gaur egun, 120 suhiltzaile ari dira eskala operatiboan, eta 7 inspektoreorde eta inspektore, eskala teknikoan; iaz 3.269 esku-hartze egin zuten.


Euskaraldiak parte-hartzaileen hizkuntza-ohituretan eragiten du - Gazteberri.eus\nEuskaraldiak parte-hartzaileen hizkuntza-ohituretan eragiten du\n2020. urteko edizioak izan duen eraginaren inguruko txostenaren arabera\nEusko Jaurlaritzak eta Nafarroako Gobernuak alde batetik eta Euskararen Erakunde Publikoak bestetik, 2020. urtean ospatu zen Euskaraldiak parte-hartzaileengan izan zuen eragina aztertu dute.\nSiadecok egin du hiru ikerketa-ildo nagusi izan dituen azterlana: partehartzaileak (ahobiziak eta belarriprestak), horien jarduera eta batzordeak.\nTxostenean jasotzen denez, Euskaraldiaren bigarren edizioan, 178.184 belarriprest eta ahobizik eman zuten izena. Kopuru hori lehenengo edizioan erregistratutakoa baino baxuagoa da (% 20,9). Jaitsiera, Covid-19aren ondorioa dela azaldu dute koordinazio mahaiko kideek.\nTxostenak ondorioztatzen duenez, ingurua zenbat eta euskaldunagoa izan orduan eta altuagoa da ahobizien kopurua. Ostera, hain euskaldunak ez diren inguruetan belarripresten proportzioa altuagoa da. Lehenengo edizioa gertatu zen bezala, bigarren edizioan ere ahobizien kopurua belarriprestena baino altuagoa izan zen. 2020an emakumezkoak izan ziren parte-hartzaileen bi heren, eta adin-tarteei dagokionez, 30-44 urte artekoak izan ziren nagusi.\nEuskaraldian parte hartzeko motibazioei dagokionez, Siadecoren txostenean jasotzen denez, gehiengoak euskararen erabilera handitzea izan du helburu. Belarripresten kasuan, euskara praktikatzeko aukera berriak bilatzea izan da xede nagusia.\nAhobizi edo belarriprest rola aukeratzeko orduan hizkuntza-gaitasuna da eragin handiena duen aldagarria. Hala ere, belarriprest rola hautatu duten hainbat parte-hartzailek hizkuntza-jokabidearen aldeko hautua egin dute.\nBigarren edizioan izan zen berrikuntzetako bat ariguneena izan zen. Ariguneak euskaraz hitz egiteko guneak dira, bertan diren kide guztiek, gutxienez, belarriprest izateko adinako euskara dutelako. Guztira 8.309 egoitzak eman zuten izena bigarren edizioan eta horietan guztietan, 24.363 arigune eratu ziren.\nIkerketak azaleratu duenez, kanpo-arigunea sortzea errazagoa iruditu zaie entitateetako kideei; eta barne-ariguneak lanketa sakonagoa behar izan du. Horrekin lotuta, gune euskaldunetan barne arigunearen ariketa errazago egin dute; kanpo-arigunearena, aldiz, erdaldunetan. Euskaraldiaren hirugarren edizioa aurten ospatuko da azaroaren 18tik abenduaren 2ra bitartean.\nPrevious Rubiken kuboaren lehiaketa ofiziala Iruñean\nNext Lasterketa solidarioa Amazoniaren alde


Eros ezazu zure sarrrera maiatzaren\nIrudikak 5 urte bete ditu 2021ean. Pasa den urteko esperientzia birtualaren ondoren, formatu fisikoa bueltan izango da Artium Museoan, eta gure plataforma digitala irekita mantendu genuen, urriaren 28tik 30era Gasteizera hurbildu ezin zaretenak eduki eta hitzordu profesional guztiez goza dezazuen. Gaur egungo osasun-murrizketak direla eta, 60 laguneko edukiera dugu Artiumen.\nAsteazkenean, maiatzaren 5ean, sarreren salmenta irekiko dugu goizeko 12tan. Bertsio fisikoaren promozio-prezioa 115 eurokoa da Euskal Irudigileak elkarteko bazkideentzat eta 120 eurokoa bazkide ez direnentzat. Sarrer hau erosten duten guztiek eduki guztia online plataforman ere gozatu ahal izango dute.\nSarrer digitalek 50€-ko promozio-prezio bakarra dute lehen 100 tikerentzat. Sarrera horiek fisikoki joateko aukera izango dute, plaza gehiago eskaintzea lortzen badugu. Tiket digitalarekin, eduki guztiak eta networking-an parte hartzeko aukera izango duzu: sektore Paraleloak, Argitalpen Mundua eta Ilustrazio Mundua. Gure tailerrak, hitzaldiak, hitzordu profesionalak eta askoz gehiago ere bai. Mezularitza profesionalaren sareari, galeriari eta edukiei etekina atera ahal izango diezue hilabete batez, ekitaldiaren estreinaldiaren ondoren.\nLaster argitaratuko dugu Portugal, Txile eta Belgikatik etorritako gonbidatuen kartela.\nIrudika bueltan da... ez geratu zure plazarik gabe!\n* Oharra: Urriaren 15etik 28ra, on line tiketa berezi bat irekiko dugu, hitzorduetarako sarbiderik gabe, baina Irudikaren eduki nahierara 40€ ordainduta.\nSektore paraleloetan eta amaiera-ekitaldian parte hartu nahi baduzu The New Raemon & Paula Bonet-en Quema la memoria ikuskizunarekin, 25€-ren truke egin dezakezu sarrera esteka honetan.\nEduki guztiak eta networking online eskuragarri Sarrera erosi\nEntrada online socios/as Euskal Irudigileak\nEdukiera mugatua: 60 pertsona.\nEuskal Irudigileak bazkideentzako sarrera presentziala


Foru Aldundiaren egoitza berria inauguratu dute - Uztarria (Azpeitia)\nForu Aldundiaren egoitza berria inauguratu dute\n2005ko api. 26a, 15:04\nUrola erdiko 6.500 zergadunek egingo dute errenta aitopena egoitza berrian (urola-kostakohitza.info)\nAldundiko eta Udaleko arduradunek atzo inauguratu zuten Aldundiaren egoitza berria. Argazki originala\nAtzo, Errenta Kanpainaren lehen egunean, Aldundiaren Azpeitiko egoitza berria inaguratu zuten Aldundiko eta Udaleko arduradunek. Julian Elorza hiribidea 3an dago, eta Jose Artetxekoa ordezkatuko du. Inaugurazio ekitaldian, bulego berrietan izan ziren Joan Joxe Gonzalez Txabarri Gipuzkoako ahaldun nagusia, Juan Jose Mujika Fiskalitate eta Finantzetako foru diputatua, Nuria Lopez de Gereñu Landa Ingurumenaren Garapenerako foru diputatua, Julian Eizmendi Azpeitiko alkatea eta Manuel Unanue Azpeitiko Udaleko Ogasuneko sailburua.\nEgoitza berrian, errenta bulegoaz gainera beste hainbat foru zerbitzu emango dituzte. Hiru helbururekin ireki dute egoitza berria: "Lehenik, Foru administrazioaren ardurapeko hainbat zerbitzu Azkoitia, Azpeitia, Errezil, Zestoa eta Zumaiako herriei kalitate parametro egokiekin eskaintzeko. Bigarrenik, herritarrei erabateko erraztasunak emateko eta irisgarritasuna bermatzeko; eta hirugarrenik, erosotasuna eta tramitazio azkarra izan dezaten errenta aitopena hor egingo duten zergadunek". Azpeitiko egoitzan aurten errenta aitorpena 6.500 zergadunek egingo dutela aurreikusita du Foru Aldundiak.\nJulian Elorza hiribideko lokala erostea iaz erabaki zuen Diputatuen Kontseiluak, uztailaren 24an. 928 metro karratu ditu 699 metro karratu behe solairuan eta 182 metro karratu eta 46 metro karratu erdisotoko bi solairutan.\nAldundiak, lokalaren erosketa Azpeitiko Udalarekin trukea eginez egin du. Udalari Jose Artetxe kaleko lokalak eman eta 450.000 euro ordaindu dizkio Aldundiak, "Azpeitiko Udalak erosteko lehentasuna izango du hurrengo hamar urteetan". Gainera, Julian Elorza hiribideko egoitza berria egokitzen 895.198 euro gastatu ditu Aldundiak.\nEgoitza berriak, Jose Artetxe kalean zegoena ordezkatuko du. Hura 1983an zabaldu zen eta gaur egun beharrezko neurriak eta ezaugarriak ez ditu eta gainera oztopo arkitektonikoak dituen lokala da. "Nekez bete zitzakeen gaur egun Aldundiak eskaini nahi dituen zerbitzuak eta horregatik erosi ditu lokal berriak", diote Aldundikoek.\nGipuzkoako Foru Aldundiak atzo hasi zuen Errenta Kanpaina; hamabi bulego ditu aitorpen mekanizatua egiteko, horietako bat da Azpeitikoa. Atzo, lehen egunean, 1.900 errenta mekanizatu egin ziren 12 bulegoetan. "Lokal berria erosi genuenean, 2004ko errenta aitopena bulego berrietan egin ahal izateko konpromisoa hartu genuen eta horixe bete dugu", zioten Aldundikoek atzo, inaugurazio ekitaldian.


Zortzigarren posturako lehia bizia Ensino igo berriaren kantxan | Kirolak | GARA Euskal Herriko egunkaria\nLugora irteera zaila dauka RPK Araskik gaur gauerako. Mailaz igo berria izanagatik, Lugoko Ensinoren aurka jokatuko dute gasteiztarrek, 21.00etatik aurrera –Teledeporte telebista kateak zuzenean eskainiko du–.\nKopako antolatzaile izanda, arabarrek ez dute aurreneko zortzietan sartzeko lanik izan, baina Emakumeen Dia Ligako zortzi onenen artean sailkatzeko ez dago halako bidezidorrik. Uneotan, Madelen Urietarenak sailkapeneko bederatzigarrenak dira, 6-9 balantzea aldean dutela, Ensinok baino garaipen bat gutxiagorekin. Ondorioz, zortzigarren postura itzultzeko ezinbestekoa izango da gasteiztarrentzat Lugon irabaztea.\nEgiari zor, Binta Drammeh hegaleko suediarra fitxatzea oso gauza ona izan da Araskirentzat. Romina Ciappinak ez bezala, Drammehk puntuak erraz asko pilatu ditu jokaturiko bi neurketetan eta defentsan ere dexente lagundu du.\nEnsinok berak ere asko indartu du taldea. IDK Gipuzkoako jokalari ohi Arantxa Novok burua emango dio talde galiziarrari. Aldiz, Angela Salvadores eskolta gazteak puntuak eta lehiakortasuna dakartza berarekin, tarteka burua galtzen badu ere. Bestetik, ikusteko dago Astou Traore Senegalgo hegalekoa jokatzeko moduan egongo ote den ala ez.\nAraskirentzat oso partida garrantzitsua da gaur gauekoa. Irabaziko balu, aurkari zuzen bati aurrea hartuko lioke eta zortzi aurrenekoen artean leku bar berreskuratuko luke. Galtzea egokituz gero, berriz, beheko postuei begira jartzen hasiko litzateke, baita play offei agur esaten ere.